url: =GC 14: A Nununglam English Puahphate - Zomi Adventist Innkuan\nGERMANY gam mi khempeuh in Laisiangtho asim theih nadingin Luther in lampi a hon’ laitakin England gamah tua bang mah seem dingin Pasian Kha Siangtho in Tyndale a na hansuah hi. Latin pau pan in mikang pau in Wycliffe in Laisiangtho ana teikhit tei hangin a khial tampi kihel lai hi. Lai khetna tawh zongh ki kheenkhia ngeinailo a, bu tawm lai lua mahmah ahih man in mihau mahmahte leh Ukpite bang bekin na nei zo uh hi. Tua baan ah pawlpi in khaam pha mahmah laideep uh ahih manin ki hawmthang zo nai mahmah lo hi. Luther in mawhsaknalai 95te a suan’ma kumkhat lai, 1516 kum in, Erasmus in Greek leh Latin pau-a Laisiangtho Thak a tei pen na hawmkhia khin sam hi. Ahih hangin tu-a pen Pasian thubu a ki gelh ciilna pau tawh a ki khetkhiatna masa pen hong suak hi. Tua panin a ki gelh masa sung-a khialna tampi omte ki puahpha in, a thu a telnop zaw deuh hi. Tua in mipil laisiam zaw deuhte adingin thumaan omzia telthei sak ahih manin puahphatna nasep hong thuklut thei zaw deuh pah hi. Ahih hangin mi taangpite leh Pasian Laisiangthothute kigamla lai mahmah uh hi. A gam mite ading Laisiangthobu piakkhiatna ah Wycliffe nasep baan zom in Tyndale in hong picin’ to a suak hi.\nAmah pen laisim hat thumaan zong mahmah mikhat ahih manin Erasmus khet Greek laibu pan Lungdamnathu hong mukhia hi. Hang takin ama maansak thu hong hilhkhia a, upna thuguikhun khempeuh Laisiangtho tawh sittel dingin mite a hansuah hi. Pawlpi-in Laisiangtho bawlin piangsak dinga, a khiatna zong pawlpi khiat bangbang bekin kizui ding hi, Papistte-in acih laitak un, “Muvanlai in ama sa-mat ding kua in hilh hi na ci uh hiam? A Pa uh a mu dingin Pasian mah in A tagilkialte Ama thu sungah a hilh ahi hi. Tua Laisiangtho nong piak sangsik-un na humcip ngitnget zaw uh hi. Tua thu ahilh (246) mite a haallum zelte nomau mah na hi uh a, hih zo ding hi le uh cin a Laisiangtho mahmah nangawn zong a haaltum dingte nahi uh hi,” ci in Tyndale in a dawng hi. – D’Aubigne, b. 18, ch. 4.\nTyndale thuhilhna-in mite phongkaang mahmah ahih manin, mi tampi-in thumaan a saang uh hi. Ahih hangin phungzite bilpil mahmah uh a, Tyndale-in a omna mun a taisan ma nangawn in, gensiatna leh tawnna tawh a nasep suksiat nading na ki pan khin uh hi. A hanciam bang in adaupai mahmah sawnsawn uh ciangin, “Bang lawh mawk ding i hi hiam? Mun khatah khaici tuhkhin pan leng i nusiat phet leh gilo takin galte-in na thaikhiatsak zel uh hi. Mun khempeuh ah lah omkhinden theilo ing a, mataw! Khristiante in amau pau in Laisiangtho neithei le uh zuausiamte nangthei zaw deuh mah ding uh hi ven! Laisiangthobu om loin thumaan zui pawlpi mi a ki koih theilo ahi ve maw!” ci in Tyndale a khuisa hi. – Ibid.\nA lungsim sungah ngimna thakkhat hong nei ta hi. “Israelte pau in Jehovah biakinn sungah phatna late ki sa hi. Eite lak ah English pau in Lungdamnathu kigen theilo tuan ding hiam?…Pawlpi in phalvak tung khuavaak sanga taangzaw khuavaak ki sam uh hi lo ahi hiam?…Khristiante in amau pau in Laisiangtho Thak a sim uh kul ding hi” ci hi. Pawlpi sunga siate leh pilnasang neite ki thuhual theilo uh hi. Laisiangtho pan bekin mite in thumaan ngah thei ding uh hi. “Mi khat in pilnasang nei khat muanga a dang khat in a pilna sang nei dang khat mah muang lel uh hi….Tua apilnasang nei mite lah na ki thuhual beeklo uh hi. Tuate lak ah a kua dik-a a kua khial hiam cih koi ci khentel thei ding ihi hiam?… Koi cih ding?…Pasian kammal Laisiangtho bek mah tawh ki khentel thei bek ding hi.” – Ibid.\nTua zawh a sawt loin Katolik Doctorte khat tawh ki sel-a, tuapa in, “Eite-in pope thukham tawh i kikhen sangin Pasian thukham tawh kikhen le’ng hoihzaw lai hi” ci mai tazen sawnsawn hi. Tua azak ciangin, “Pope leh ama thukham khempeuh thu in kaseh kei hi. Pasian in cidam-a ong omsak nak leh hia bawng lokhawhna len naupangno lel khat nangawn nang sangin Laisiangtho ka siamzaw sak ding hi,” ci in Tyndale in thuk hi. – Anderson, “Annals of the English Bible,” p. 19. (Revised ed. 1862).\nAmau pau ciat in Laisiangtho Thak mite tunga piakkhiat theih ding pen a lawppi pen hia, tu in tua nasep asem dingin hong kipia ta hi. A inn panin bawlsiatna in hawlkhia ahih manin, London ah tai in a buaisakna a omloh sung nasep a zom tadih phot hi. Ahih hangin (247) papistte tatsiatna hong laang veve a, London pan taikhiat sawn lai hong kul hi. England gam peuh mah ah maibing kawikawi ahih manin Ger-many gam hong beel hi. Tua lai-ah mikaangpau Laisiangtho Thak kheenkhia dingin hong kipan khia hi. A nasep nihvei tak ki khawl saka, khuapi khat ah hong ki dalcip ciangin khuapi dang khat ah kikhiin zel hi. A tawpna ah Worms khua a zuan hi. Tua lai pen tua mazek kum tawmkhat lai-a Luther in ki khoppi mai a Lungdamnathu teci a na pan’na khua ahi hi. Puahphat nasepna ah a lawmlui tampi tua tang khuapi ah om uh a, nasep zong adaal omloin hong seem zom thei hi. Laisiangtho Thak bu 3000 a manlang in hong zokhia hi. Tua kum sung mahin a nih vei khetna zong hong kheenzom thei pah hi. Kuhkalna leh lungduaina tawh a nasep hong zom hi. Gamsung lutna tuipigeite nakpi in Englandte-in a vil uh hangin, asimtham in lampi tuamtuam tawh honglut thei ahih manin, London ah Pasian thubu hong tung veve hi. Tua panin gamsung tengah kihawmkhia sawn hi. Papistte-in thumaan phiatnuam uh a, ahih hangin dal zolo uh hi. Tua nasepna akhaktan nop manin Durham-a bishoppa-in laibu zuak Tyndale lawmpa laisiangtho puak teng a lompi in leikhit sak in a susia khin sisek hi. Ahih hangin ama ngimna tawh ki leh bulhin tua a leinasumteng tawh a hoih zaw khet thak nading nate ki lei leuleu hi. Ahih hangin ki hawmkhia kik thei nailo hi. Tua zawh in Tyndale pen thong ki khia in, a Laisiangtho khetna-a sumbei a sik mite a pu laak leh suakta ding a cih uh ciangin, a laibu neih khempeuh a leisak khin Durham-a bishoppa in mi dangte sangin nakpi-in huh zaw a, a baan a sep zawh lai nadingin zong tha hong pia hi, ci-in Tyndale in a dawng hi.\nA galte khutsungah Tyndale ki lehheek leuleu-a, kha tampi sung mah thong sungah a om hi. A tawpna ah sihna tawh upna teci a pang hi. Ama ong nusiat galhiamte-in galhaang mahmah mi tampite pholhkhia in, kum zatampi khit eite hun dongin galdona-ah a kizangh lai hi.\n(248) Mite-in amau pau in Laisiangtho a sim dinguh a kul hi, ci-in Latimer in pulpit panin hilh veve hi. Laisiangtho neipa pen Pasian hi-a, tua a Laisiangtho mahmah in zong a neipa mah bangin a tawntung kipna vanglian nei veve hi, a ci hi. “Kumpi, Menzi, mangpi leh Ukpi cih omlo-in, tua Laisiangthothu zuih ding hi-a,…Ama thusiangtho i zuihciat ding akul hi lelmai hi,” a ci hi. “Eite in lamtuam zuilo-in Pasianthu lam i ki hilhsak ding hi. Ih pi ih pute-in zong ana zuih ding uh thu hizaw a, amau zuihlohna eengkha kei zaw ni” ci hi.— Latimer, “ First Sermon Preached before King Edward VI”, (Ed. Parker Society).\nTyndale lawm Barnes leh Frithte zong thumaan adingin adin uh ciangin, Ridleys leh Cranmerte-in azui uh hi. Hih mite in England gam-a puahphatna naseemte lakah laisiam, pilna neite hi uh a, amaute a tampen in Rome pawlpi pana mimuanhuai ci-a a pah taakte uh ahi hi. Amaute langpan’na pen “Holy See” (pope) a maan lohnate mu uh ahihna hang hi pi pen hi. Thuthuk Babylon pen va teltheih khin ta uh a, a langpan’uh ciangin zong a teci pan’na uh vanglian in thupisuah zaw pah hi.\nLatimer in, “Dotna lam dang khat ka’ong dong ding hi, En-gland gam bup-a a thanuam pen bishop leh a ukpi pen kua a hiam?…A min kong lawh ding nong ngaih diam duam uh kong muh bangin….Kong gen ding hi. Tua pa pen Dawimangpa ahi hi….Amah in ama sia-khawk (Diocese) pan puapial ngeilo hi. Na tangsap hun pepeuh-in ko le ci’n a inn ah om in, lokhawhna tu-gaa na len den ding h. Amah thadah om ngeilo hi….Dawi omna peuh ah laibu kinawl khin-in, khuaimei kivaak hi; Laisiangthobu heemkhia in khitangte sik hi. Lungdamnathu ahi khuavaak nilkhia-in, sunlai nangawnin, khuaimei tawh ki vaak sak hi. Khrist singlamteh khiasuk in siansuahna mun (purgatory) sum-ip ki lamsang hi. Puan neilo mizawng mipoite ki paampaih in, singtawng suangtuum milimte a tee ziazua-in zeem uh hi; mihing thuciin lelte leh mihing thukhamte hilh in, Pasian hong sawlna thusiangthote leh A thukhamte phumcip uh….Aw! Satan in mantep peuh, kiak peuh a tuh bangin i siampite-in upna khaici hoih tuh nuambeek le uh pha ding hi ven!” a ci hi.– Latimer, “Sermon of the Plough.”\n(249) Laisiangtho pen khialngeilo in, upna leh zuihna khempeuh hong makaih ding thu ahi hi, cih in thubulpi ahi hi. Hih Puahphate-in zong Waldenseste, Wycliffete, John Husste, Lutherte, Zwinglete, leh a pawlpihte mah bangin hih thubulpi tung mahah na ding uh hi. Biakna lam ah sunglam upna hong uk dingin kumpite, phungzite, Councilte leh popete nangawnin zong hih theilo hi, a ci uh hi. Laisiangtho bekin thu a nei hi, ci-in a upna te uh tua thu tawh sit tel pah pah uh hi. Pasian leh a thumaan bek aleettentanna uh’n, misiangthote in a nuntakna uh zong taanngam zaw uh hi. Meikuangin hul-a a aw-guui abei dek laitak in a lawmpa Latimer kiangah, “Ki lungnop sak in, Pasian hehpihna tawh England gam a vaaksak ding meivak tuni-in ih dee a, ki sumit ngei nawnlo ding hi cih ka um hi,” cih tawh ahan thawn hi. – “Works of Hugh Latimer,” Vol, 1, p. 13. (ed. Parker Society).\nColumbas leh a pawlte’ tuh thumaan khaicite in Scotland gamah ki susia taktaklo ahih manin, England gam-a pawlpite Rome khutsungah a luutkhit kum zatampi dongin Scotland gam a pawlpite in suakta takin a om lai uh hi. Kum zakhawk 12 ciangin pope thu hong lut kik hangin nidang zahin gamsungah thu aneizo kei hi. Khuamial pailet-in khuavaak taang hong ki zom ahih manin, sun hong tung ding cih lamet a om sak hi.Tua dingin England pan-a Laisiangtho tawh hong pai Lollardste in Wycliffe thuhilhnate leh Lungdamnathu a kemcing uh hi. A kum zasim-in teci pangg uha, upna hangin thahna thuak hong omto den hi.\nPuahphatna Lianpi ong khan lian ciangin Luther laigelhte leh Tyndale’ Laisiangtho Thak hong tonkhawm hi. Thupuakte in Biakna ukpite theihloh kal-in mual le guam lak kantan in Scotland gama a mitdektak thumaan mei hong muutkuang kik uh hi.Tua bangin kum zali sung Romete’ gawicipsa nasep a hong phongkaang kik uh hi.\nTua ciangin bawlsiatna hong om phasaana, thahna thuakte’ sisan in mihonpi akhanglosak zawlai hi. Tua in amau nasepna susia ding cih lau in Papist makaite hong diang khia uh a, (250)Scotland gam Ukpi lian pen pawlkhat leh a kizahtaak mi pawlkhat ki haalna khuam phungah hong tun’ta uh hi. Mipi in tua bawlsiatnate thuakhak sa-in, thugenna tausangte lam uha, akithatte’ sihkuan teci pan’na kammalte mun citengah tangko uh ahih manin mite-in Romete sikkolpi paihkhiat theih nading bek kikumin vaipi-in a hawm uh hi.\nPianpih milian nam leh nunzia thupi tawh khangkhia Hamilton leh Wishartte in zong ki niamkhiatin nungzui dangte tawh ki haalna khuam ah anuntakna uh pia uh hi. Ahih hangin, tu in, Wishart kihaalna meikuang in a daih sak zawhloh ding, Pasian’sawlna tawh Scotland-a pope ukpi-hun beina sih-daak asat ding khat a hong paikhiasak a suak zaw hi. Tua pa pen John Knox ahi hi. John Knox zong thuciinte leh pawlpi thusim neihte panin ki heiikhia in Pasian thumaan tawh akivak hi. Wishart hilhna zui-in Rome tawh kizopna suktat ding a hanciamna teng kipsak-in, bawlsiat thuak puahphate lakah hong kipia hi.\nA lawmte-in thuhilhsia sem dingin azol uh ciangin tua nasep a sep khak ding alauthawng hi. Tawlpi khat tangom in a ki hinggawtkhit ciangin a thukim pan hi. Khat vei a saan’sa thu pan tonkik nawnlo in hansanna tawh a khantawn hong sem hi. Hih puahpha maanpa-in mihing maitang zahtak a neikei hi. A ki thatte haalna meikuang in uumcih taleh tuate-in amah thanuam sak zaw a, ngimna lianzaw a guan hi. Ukna gilo-heipi a lutang ah a ki ngak ciang nangawnin a dinmun ngei mahah ding kip in, aziat avei milim a phiatsiang nadingin thasaan in a phial man aphial lai veve hi.\nProtestant makai thanuam tampite a na dualsak zel Scotland kumpinu maitang nangawn ah neukha zong dualtuan loin thumaan teci a pang veve hi. Kamsiam-a zol bawlna leh tot-bawlnate hangin amah tonkik ngeilo hi. Kumpinu-in amah upnapial a hilh ci-in a khentat hi. Kumpi khaam biakna mite zuih dingin ahilhte pen Kumpite thu mang ding ci a Pasian sawlna thu palsat ci-in a mawhsak ciangin, Knox in a dawn’ kikna ah:\n“Biakna maan in leitung kumpite tung pan in tha leh thuneihna ngah ahi kei hi. A tawntung Pasian kiang pan bekin angah ahi hi. Tua ahih bang mahin gam mite-in kumpite duh leh deih bangbek zui-in biakna lemtawm theilo ding hi. Bang hang hiam cih leh kumpite in Pasian biakna maan thu a theilo pente lakah aki hel uh hi….Abraham suan khempeuh in a kumpi uh ahi Pharoah (251) biakna zuihpih khin le’uh amaute kua tawh ki zom hi ding uh-a, leitungah bang biakna hong om ding hiam? Tonu aw! Ahih kei leh sawltakte khanglai in mi khempeuh Rome kumpipa biakna ah na lut leh leitung bupah bang biakna om ding hiam?…Tua ahih manin, Tonu aw, na khutnuai mite amau kumpite biakna tawh zawhthawh in hencip theih hilo hi. A hi zongin amaute thumang dingin thu ki piathei bek hi,” a ci hi.\nKumpi nu Mary in, “No, Laisiangtho na teikhiatna uh a tuam hi a, RC thuhilhte in a tuam khat mah hi zel a, a kuazaw um in a kuazaw mawh pia mawk ding ka hi hiam? a ci hi.\nPuahphapa in, “Note-in Pasian thubu-a thu om bang maan takin um lel ding uh cin-a, thubu in a genloh thute tawh kua mah ki mawh saklo ding hi uh teh. Pasian thubu kitel mah mah lela, mun khatkhat a telhak pian mun a om ciangin, amah leh amah kitukalh ngeilo ahih manin, Kha Siangtho in tua thu mah a mun dangah hong gentel ding hi. A ki tel zolo mun, nusiat mawk cih bang zong om hetlo ding hi” a ci hi. – Laing, “ Works of John Knox”, Vol. 2, pp. 281, 284 (ed. 1895).\nA lau theilo puahphapa in kumpite mai-a a thu gente hi bang ahi hi; Scotland in popete kiang pana a suahtak hel dongin thungenin do uha, a vaihawmnate dua lo in a nawk pai suak hi.\nEngland ah gambup biakna dingin Protestant Thu-upna a kikipsak ciangin bawlsiatna akhawlcip pah nai loh hangin a kiamsak tham hi. Romete upna tampi a kipaihkhiat khit hangin biakpiakzia tampi zangh lai veve hi. Pope tungnun’ penna kinial sam napi-in pawlpi lutang dingin kumpi kikoih leuleu mawk hi. Pawlpi biak piakziate ah siangtho-in a gennopna Lungdamnathu tawh gamlapipi a kikaak pawl omlai veve hi. Biakna suahtakna thubulphuh pen a tel a khawkin ki theician nailo veve hi. (252)Gitlohmana upnapial ci-in kihtaak huai Romete ngawhpahpahna pen beita sam hi. Ahih hangin mi khempeuh-in amau lungsim khentelna bangin Pasian a biaktheih nading uh suahtakna nei ahih lam Protestant ukpite in teltatak nailo veve uh hi. Tua ahih manin, biakzia ding khempeuhah a kikipsaksa pawlpi bawltawm ngeina bangin upna leh biakna kizui ding cih hi lai hi. Tua zawh kum zalom tampi sung mah bawlsiatna, a uang zaw ahi a a neem zaw ahi zongin, ki thuak suk lai veve hi. Kum zakhawk 17 sungin Pastor tampi takte amau dinmun panin ki nawhkhia hi. Pawlpi in a piak biakkikhopna longal ah kah ding khaam cip-in a manglote tampi-in gaam uha, thong khiatna, nawhkhiatnate a zangh uh hi. Tua bang laka Pasian biakna maan nusia nuamlo-a kip teeiteeite kongzing kawciak sung khawng, inn khum vum munsimtham sung khawng, khua phat ciangin gamlak ah zankim zankhangh-in biakna bawl-in ki kaihkhop a kul hi. Gammang thuksunga Pasian lamsa pianpih biakinn ah a ki thehkeek bawl siatna thuak Topa mite ki khawm uha, thungetna leh phatna tawh a ki aap uh hi. Amaute kikep zawh talai a ciam uh hangin tampi mah in amau upna hangin bawlsiatna thuak uh hi. Thong innte dimlet hi. Innkuan khat kimlai ki khen keek uh hi. Mi tampi gam dangah kinawhkhia hi. Ahih hangin Paian in A mite om pih ahih manin, bawlsiatna in amau teci pan’na daaisak zo tuanlo hi. Mi tampi tuipi kantan-in America-ah ki nawhkhia a, tua gamah ki-ukna leh Biakna suahtakna thukhun-bul hong phuh uh ciangin, tua thubul in a gam minthan’na leh a galmuanna a suak hi.\nTu in zong Sawltakte khang lai mah bangin bawlsiatna hangin Lungdamnathu a ki zel zaw hi. Mi zualzang leh mi suuksiate dimna leisung kawhawm thong kihhuai khat sung panin John Bunyan-in vantung huih diikkhak ciangin, hih a kisia leitung pana van khuapi zuatna lam dung tang thu (Vantung lam paina) a kici laibu a na gelhkhia hi. Kum zanih vaal bang tua Bedford thonginn pana John Bunyan aw gingin mite lungsimah thuphamawh tampi aguan sak hi. John Bunyan laibu, “Vantung Lam Paina” (Pilgrim’s Progress) cih leh “Mawhnei Mangpipa adinga kicing Hehpihna” (Grace Abounding to the Chief of Sinners) cih bu-in mitampi takte nuntakna lampi ah a heii hi.\nBaxter, Flavel, Alleine, leh pilna nei a leek mahmah, Khristian laka a kho mahmah thumu midangte-in misiangthote tunga kipia thumaan upna adingin na a seem uh hi. Hi mite nasepnate leitung ukte-in a hilopi-in ukcip nuam-a a paihkhiat nop uh hangin ki siacip sak zolo uh hi. Flavel gelh “Nuntakna Tuinaak” leh “Hehpihna Omzia” cih (253) Laibute in mi tultampi Khrist kiang zuat dan ahilh hi. Baxter gelh “A kipuahpha Pastor” acih pen in Pasian nasepna-a a kipuahpha nuam mitampi thupha pia a, “Mi siangthote tawntung maan’na” cih bu in zong “Pasian mi adinga a om lai tawldamna” lamah mite a pai pih hi.\nTua zawh kum 100 cin khit, khaa lam khuamial mahmah laitakin Whitefield leh Wesleyte Pasian khuavaak puak dingin hong ki lang khia leu leu uh hi. Kumpi phuhkipsa pawlpi’ ukcipna hangin lawkite tawk khentel theih nawnloh ding zahin gambuppi biakna omzia akiamsuk hi. Biakna omsathu bek siate in simnuam uha, tua a omsa thu-upna bek thei uh hi. Mi thupi zaw diakte in lah biakna zahtak-nunziate nuih san uha, motphuut biakna cih sak-in, a tua mite sang asaang zaw-in kiseh uh ahih manin aki sathei lai deep uh hi. Thumaan phong dingin pawlpi na thaneem mahmah ahih manin a niam zawte ta leu leu lah bang mah theiloin a ki ek-nusiat cip lel hi.\nUpna hanga Diktan’na thulianpi ahi Luther thuhilhna pen muh khak zonawnloh zah dingin Romete hilh gamtatpha tawh hotna zon’na in khuhcip phial ta hi. Whitefield leh Wesleyte pen a kumpi’kipsak pawlpi sunga member hi napi uhin Pasian deihna a zong takpi te hi uh a, gamtat hoih leh biakpiakna Zehte tan’ zawh thu tawh a ki ngah thei ding upna zong a ki hilh ngeisa ahi uh hi.\nCharles Wesley khat vei cina-in si dektak hi. Sih ding ki lamen zaw-a muanmawh ahuai lai takin a kidot ciangin a dawn’na ah, “Ka theih tawp-a Pasian na aseem nuam-a kinei mah hi sam hi veng in,” ci mawk hi. A dong a lawmpa in tua dawn’ kikna lungkim zo tak lo ahihna a lah ciangin Wesleyin, “Bang ci mawk in maw? Ka hanciamna tengin lam etna ong guan zolo ding ahi hiam? Ka hanciamna teng mawk maiman ding maw? Bang mah ka suantaak ding omlo pi,” ci kik hi. – White-head, John, “Life of the Rev. Charles Wesley,” p. 102, (2 nd Am. Ed. 1845. Pan-a ki la hi). Khuamial in pawlpi a khuhcip ciangin mawhmaisakna, (254) Khrist vangliatna, leh gupna adinga singkhuam tunga kikhai Honpa sisan bek mitsuanna pen mite lungsim panin a heiikhiat sak hi.\nBiakna man ahih leh lungsim pan ki pana, Pasian thukham in ngaihsutna leh kampau gamtat khempeuh zelin, lungsim sianthona guan in, a pua-a ki lang khia nuntakna thak hong ding cih thute Wesley leh alawmte in ong mukhia uh hi. Nakpi thungetna tawh pianpih lungsim gitlohnate zawh ding hong hanciam uh hi. Pumpi deihna nial-in ki niamkhiat takin nungta uh a, Pasian pahtaakna leh sianthona a ngah theih nadingin thupha bawlnate phingcil in kician mahmah uh hi. Ahih hangin amau ngimthu a ngahkei uh hi. Amau utna in, mawhna sakna leh avangliatna pan amaute suaktasak zoloin zong a pengsak kei hi. Erfurt-a Luther agimsak ngei lung himawhna nam mah ahi “Bang ci bangin Pasian mai ah mite adik suak thei ding hiam?” (Job 9:2) cih in tu in amaute abuai sak hi.\nProtestantte biakna tau pan akimutmit dektak Pasian thuman meivak pen tanglai meisel kuang pan in Bohemia Christiante in ong dekik ding ahi ta hi. Puahphatna khit in Bohemia-a Protestant upna pen Romete in sikcip hi. Thumaan a nusia nuamlo pepeuh taimang kul hi. Tua ataaite pawlkhat in Saxonyte lak beel uh a, tua lai-ah tanglai upnathugil na kemcing uh hi. Tua pawlte suan leh khakte tung panin Wesley leh a pawlte in amau khuavaak nangah sawn uh hi.\nJohn Wesley leh Charles Wesleyte a ki ordain khit uh ciangin America ah thupuak dingin ki sawl hi. Tembaw tungah Moraviante honkhat tawh a tuang khawm uh hi. Huih hualpi tawh ki talsikin sih nading maitangah a om laitakin atheih ngeiloh vive ahi tua Germany mite lah lung muangtakin om uh hi. John Wesley in lah Pasian kiangpan khamuanna nei kisalo hi.\nAmah in, “A omzia uh sawt veipi ka en giaugiau zo hi. Ki niamkhiatna tawh thaman sialloin mi dangte ading naseemsem mai uh hi. Mikang (English)te hi leh tua bang sem hetlo ding (255) cih ka um hi. Mite in lah lungdamna kammal takpi zong paulo uh hi. Amaute it Honpa in amau ading thupha a tamzaw bawlsak sam nave ka cici hi. Nisial in a lungneemna uh ki langsak uh a, thuakhak zong saselo uh hi. Amaute ki phupaai-in ki sawngawp taleh zong phun seloin thokik in pailel uh hi. Tu in lau uh a mite kihta uh ahih man un a tua ci migiit uh ahi hiam ci-a dot nading hunhoih hong ngah hi. Biak kikhop bawla la asak laitakun tuipi kihawt a, teembaw puankhai kikeek gawp-in teembaw khuhcipa, a vaiteng uh ki pelhhi.Tuipi sunga tum ding tawh ki bangin tui in hong tuum hi. A mikangte tengin siip sa-in dah uh hi. Germanyte teng pen in damdam-in lasa hiaumawk uh hi. Tawm vei khit ciangin, “Laulo nahi uh hiam?” ci in ka dot leh, “Lau lo e, Pasian muang lel hi vehang” hong ci uh hi. “Na numei naupangte zong laulo uh maw?” ka ci zel a, “Ka numei naupangte un zong sih ding kihta khollo uh ai ve” dam takin hong ci kik hi. – Whitehead, “Life of the Rev. John Wesley,” p. 10. (Am. Ed. 1845).\nSavannah atun’ uh ciangin Wesleyin Moraviante tawh tawmvei a om khawmna ah Khristian hihna ah lungtu mah mah hi. Hin’na a nei hetlo Church of Englandte bawlngei omsa khat zui-a biak ngitngetna mawk tawh a tehkaak ciangin, “Baihlam leh zahtakkai in a biakna zia peuh mahin bun lua a hih manin, akikal kum 1700 bang mangngilhin, tuipuan khuipa Paul leh ngabengpa Peterte hun kaphawk hi. Bawltawm ngeina omsa khat a zui-ngit-nget biakpiakna a om mahun-a kikhopnate khat-ah kikhawm bangin ka ki ngaihsun hi. Amau biakpiaknate pen Kha Siangtho leh vangliatna in a lam lahna bang lian ahi hi” ci in agelh hi. – Ibid., pp. 11, 12.\nEngland hong ciahkik ciangin Wesley pen Moravian thuhilh siakhat-ii hilh pilna tawh Laisiangtho upna a telzaw in hong thei hi. Amah in ei hanciam tawmna tawh hotna zon’ ding piang theilo ahih na hong telmat khiat ta a, “Leitung mawhna a pua khia Pasian Tuu no” muan ding hi zaw cih hong mukhia hi. London-a Moraviante kikhopna khat ah (256) Luther laigelh khat hong ki sim hi. Tua lai pen Pasian Kha Siangtho in thu um mikhat sung ah na hong sep ciangin a kikhel dan telhilhna ahi hi. Wesleyin ngai gige a, upna kip hong ngah hi. “Ka lungsim tuam pianzo hel in ka thei hi. Hotkhiatna ngah nadingin Khrist bek, Khrist mah mah bek ka muang hi. Tu in ka mawhnate amah’n puakhia a, mawhna leh sihna panin hong honkhia takpita hi cih kei leh kei ka kitel cian ta hi” ci hi. – Whitehead, “Life of John Wesley”, p. 52.\nLunggim haksat thuak in, kum hi tanta, pumpi deihna nial in ki niamkhiatna ki tha saan-na tawh Wesley in thatang hat ciamin Pasian zong kha hi. Tu in a zon’ Topa a mu hi. Anngawlin thungen in, thuphate bawlin, amah ki nunun’ in, tua a zon’ “sum tawh lei-a man kipia a hilo letsong” pen a hong ngahkhia ta hi.\nHih Khrist upna a kipkhit ciangin amah in Pasian thupha piakkhong Lungdamnathu mun citengah kithei ciat leh deihin thehkhia nuam hi. Amah in, “Leitung buppi pen nasep na maban in ka mu a, ka omna peuhpeuh ah hotkhiatna thupha a zanuam khempeuh in a zak nading uh ka nasep ahi ci in ka seh hi” ci hi. – Ibid., 74.\nAmah in khauh takin amah leh amah ki nialna nusia tuanlo hi. Tuate suang hilo in a upna gah, a zung hi loin sianthona gah a gah ta ahi zaw hi. Khrist hanga Pasian thupha pen Khristiante lametna bulpi hi a, sawlman’na tawh tua thupha a ki lang khia ding ahi hi. Wesley nuntak pen ama ngahkhiat thumaan hilhna in ki piakhin si sek hi. Khrist sisan in a siansuahna upna tawh a san ciangin Dik hi cihna kingahin, Kha Siangtho vaang tawh thaksuahna in Khrist etteh-a gamta mite gahnei in a nungta sak ahi hi.\nWhitefield leh Wesleyte in amau nuntak puahnaah supna a thuak lam uh phawk in a kikhelna uh tawh naseem dingin a kiging mi a suak uh hi. Univeristy leh Pasian nasepna ah muhdahna, selnohna, bawlsiatnate tuakin Khrist gaalkap hihna uh hangin (257) sikdona leh thauk zawhna hong nei uh hi. Amau leh a thu a deih a lawmte uh pawl khat pen a lawm Pasian umlo sangnaupangte in Methodistte ci -in a simmawh uh hi. Tu in a hih leh England leh America-a pawlpi golpenkhat min hong suakto ta hi.\nChurch of England pawlpi sungah biak-zia khauh tak-a lente ahih teei uh hangin tu in Topa in Ama thu sungah dinmun sangzaw khat amaute alak hi. Khrist leh a ki khai-lum Pa thu hilh dingin Kha Siangtho in a sawl, sangbelpa vangliatna in amaute nasep a panpih ciangin mi a tullom in kikhel in pawlngah uh hi. Hih tuute Keivom gilo kiang panin kepkul hi. Wesleyin pawltuam phuat ding ngimngeilo hi. Ahih hangin a pawlte Methodist cih min zom-in a phut hi.\nA kipsa pawlpite in hih thuhilh siate nakpi in alangdo uh hi. Ahih hangin pawlpi sung ki puahphatna dingin a piang khempeuh Pasian in Ama pilna tawh len in a uk hi. A pualam panin puahphatna hong kipan hi leh a kisapna muntak tungzolo mawk ding ahih manin, pawlsunga puahpha nuam pawlpimi mah ahi siate tegel zangin Pasian in na hong sep ciangin thu a luttheih nadingin kong na kihong a, hun hoih a ngah thei kawikawi uh ahi hi. Lungsim ih mutna panin sia pawlkhatte khanglo uh a, amau nasep na khawk tengah sia thanuam pente hong suak uh hi. Ngeina luui tawn lela, a kheng-gawpsa pawlpi teng ki thalawp-in hong nungta kik sak uh hi.\nPawlpi khang tangthu sung dangte-a mah bangin Wesley hun laitak-in zong mite in amau ngah Khasiangtho silpiak bang ciat zui in na seem uh hi. Amaute upna mun khat bek ah a kilom hon pah khol loh hangin Pasian Kha Siangtho sawlna bang ciat ahih manin ngimna mun kikhat in, mi tampi Khrist kianga tun’ pih ding mah ngim bel in anei ciat uh hi. Ngaihsutna kilamdan man in Whitefield leh Wesley kikhen dingin hong kisa uh hi. A ahih hangin (258) Khrist kiang pana a ngah uh lung neemna hangin a langtuak panin ki thuak in kilem kik zel uh hi. Mawhna leh palsatna hong dawk zelzul a, mawhna bawlte kisiatna lam a ma nawhnawh hunin kitot hun ding neimanlo uh hi. Laisiam mite huzaap nei pipite mah in tua bang thuak nadingin a vangliatna neih teng a zangh uh hi. Tua zawh hunkhat ciangin Pasian naseem tampite in elbawl uha, a siangtho upna maan leh a hilhte adingin a biakinnte uh na phallo uh hi. A pulpit uh a na phalloh man un khuamial, haina, leh mawhna hong thahat hi. Pasian in John Wesley sihna ding panin a lamdangin huukhia zel a, tam veipi a kipelh sak hi. Patau lunghaam mihonpi in Wesley uumcih in suahtak nading lampi a om nawn loh laitak in vantung mi khat a kiangah hong ding vata, mihonpite thakhat in thalpuuk uh hi. Tua kal in Pasian nasempa na paikhia in a suak ta hi.\nMigilo honlak pana a suahtaakna khat Wesleyin a genna ah, “Khuapi lam manawh-a pai mual pang lamnaalna ah hong sawnpaai nuam uh hi. Khat vei lei-ah tuukkhin peuh leh thawhkik haksa ding hi hong ci uh hi. Ahih hangin amaute khut pan ka suaktaak siang dong ka puuk genloh zong ka taal beek kei hi…. Hong kaipaai nuam in khut tampi in ka puan tung leh ka puanngawng ah hong let uh hangin hong leencip zo kei uh hi. Khat in ka puantungsilh ipsiin alen in a kimciang bek a kikeek sak hi…. Ka deek khatvei satkha leh a manpah ding ngimna-in ka nunglam panin mi khuaval thahat khat in tehno hiang khat tawh tamveipi hong sat hi. Kei lah ka ziat kavei ka kiintheihetloh hangin a hong sat khempeuh-in ka paam vive satkha uh hi. Bangci om ka hiam zong ka thei kei hi….A dang khat in mihon lak nawkin hong bawh a, hong tuum dingin a khut a viik leh a khut a viikkhia khat na om a, ka lutang nawl kha-in, “A sam neel mah si!” ci zaw lai hi….A masa pen te bang khua sung buppi-a gilo makai pente hi uh a, mihon buaina khempeuh-a makaite ahi uh hi. Khatpa bang mihon sutuah a makai min nei den khat a hi hi….\n(259) “Ama deihna sep nadingin Pasian in bang zah takin hong huu hiam? Tua ma kum 2 lai-in zong leiseek tangkhat-in ka liangko hong kha ngei hi. Tua zawh kumkhat sawt ciangin zong suangtum khatin ka mit kikal hong kha hi. Nung kha-in zong khatvei suang tawh deen ka thuak a, tu nitak khuasung kong lutma un khat vei, ka pusuah kikkhit in khat vei, agawm in nih vei deen’na ka thuak hi. Ahih hangin bang mah thamlo hi. Mi khat in a tha tang neih khempeuh tawh ka awm-puak hong tuum a, a dang khat in ka muk hong tuum hi. Tha khatin sisan hong luang saam napi tua hong tupnate uh buh tu-a sat bang lel in na ka sa peuh mah kei hi” ci hi. – Wesley’s Works , Vol. 3, pp. 297, 298 (ed. 1831).\nTua hun lai-a Methodist siate leh pawlpimi khempeuh in nuih satna, bawlsiatna a thuak uh hi. Pawlpi mite leh thulang genna tawh a ki satsuah gawp a biakna-olmawhlo pawl khatte in bawlsia uh hi. Thukhenna zumte ah heek uh a, ahih hangin amin pua bek zumte in thumaan in thu a khen ngeikei uh hi. Amau ahu ding thuman a omlo bang zel ahih manin, a bawlsiate khutlum thuak tawntung uh hi. Inn lakah migilo honte hong vaak in inn sung van zatte susia uh a, van it tatate balzan-in innkuan numei pasal naupangte nawkgawp uh hi. Khat veivei lai suanguha, Methodistte innte lokgawp ding, kongvangneute susia ding, a ut a om leh tua hun tua munah kituah ding ci-in a tangko zawzen uh hi. Tua bangin mihing leh Pasian thukham a ki langtanga susiate daalloh, khohloh, taailoh in ki awi-aam hithiat hi. Siatna pana siantho nading lam laka, sianthona lamah mawhneite kalsuan dan ding a hilhte pen a khialh bangin bawlsiat a thuak sak zawsop uh hi.\nJohn Wesley in amah leh a lawmte a ki mawhsaknate ah: “Kim khat in hih mite upna lampial, thukhial, a kiza ngei nailo thuthak hilh uh a mite a lawpsak Quakerte vai, a motphuutte vai, popevai, hong ci uh hi. Tua banga ki neih tawmnateng kizunglot a, upna meengte khempeuh ei pawlpi mah in a khiatna i bawl bangbang Laisiangthothu vive mah hi cih a tel a khawkin a kilakkhia hi. Tua a hih manin khialtheilo, lampial (260) theilo hi. Laisiangthothu om bangbang ahi hi. Mi dang pawlkhatte leuleu in, ‘Amau upna pen khauh lua hi. Vantung lampi pen kawciik sak lua zenzen uh hi’ hong ci uh hi. Tua pen a kinial ciilna bulpi ahi hi. Thumaan pen tua bang a kici zelden mah ahi hi. Tua bang ki cih nopna a muntul-in om lai ding hi. Amau in Topa leh A sawltakte bawlna sangin khauh zaw a hi hiam? Laisiangthothu a theihbaih pawlkhat enpak leng: ‘Na Topa Pasian na lungsim khempeuh, na khaa khempeuh, na thahatna khempeuh tawh it in.’ ‘Mite in kam ginalo a pau khempeuhte uh thukhenna mai-ah ki pulaak ding hi,’ ‘Na neekna, na dawnna, na hihna van nuai ah Pasian minthan nading bek ngaihsun in sem un.’\n“Amau in hih athu omte sangin akhauh sak zawk uh leh kawk mah ding ahi hi. Ahih hangin na lungsim sungun a khauh zawkloh lam na thei uh hi. Tua ahih leh Pasian kammal lah susia loin malnokhat zong a khauhlo zaw in a bawlthei kua om ding hiam? A thumaan a omsa lumlet-in khelsak thawthop gawp napi Pasian thu akemcing midik ka hi aci ngam ding kua om hiam? Tua bang a om kei ding hi. Pasian thu khiaptheih, neem zawksaktheih na ding in kua mah in thuneilo ahih manin a om bangbangin mite mai ah, ‘Na deihna uh leh lim nasak bangbang uh zui-in Laisiangtho pen ka khiamsuk theikei uh hi. Tua tawh ki lem dingin kahto un. Tua ahih kei leh na kisiacip suak lel ding uh hi.’ Mite gen ‘citlohna’ a cih pen uh hih thu ahi hi. Amaute in gilkialte an vaak loin, tang guak a omte puansilh guan lo uh ahih man in ‘cingh lo’ aci uh ahi hiam? Athu bul in tua bang ahi kei hi. Amau cih bang longal in hotna ngah thei ding lampi omlo in um uh ahih manin hehpihna neilo, a cinghlo bang uh hi.” – Wesley’s Work, Vol. 3, pp. 152, 153.\nEnglang gamah Wesley hun ma – in thukham omlo cih (antinomianism) thu hilhna hangin khalamah kiamsuk in niam mahmah ahihna ki mu hi. Khrist in thukham phiat khin a Khristiante in tan’ kenkon ding bang mah omlo hi; thu-um mi in, “gamtatpha” panin topeng hi ci in mitampi in hilh uh hi. Pawlkhatte leuleu in, Thukham pen a kip den hi ci napi uh in siate in pawlpi mite tua thu a hilh ding uh kullo hi, amaute pen Pasian in hotkhiat (261) dinga a teelsa hi uh a, “ut thu hilo, a ki dek zolo dingin Pasian thupha in nuntak hoih lamah makaih ding hi” ci uh hi. A tawntung siatna khuk zuante in ahih leh “Pasian thukham zui zo dingin vaang neilo uh hi” ci uh hi. A dang pawlkhat in, “Teelsate pen thupha panin kiakik thei peuh mahlo-a, Pasian deih sakna taan zo nawn mahmah lo hi” ci uh hi. “Gamtatsia a tat khakte uh zong mawhna hi tak lo-a, Pasian thukham palsatna zong ki ci lo ahih manin, ki sik kik leh ki pulaak zong kul lo hi” ci uh hi. – McClintock and Strong’s Cyclopaedea, art. Antinomians (ed. 1871). Tua ahih manin a teelsa mite khat in “a suuk sia penpen tatsiatna a hi-a, leitung buppi in Pasian thukham palsatna-a seh a na sia penpen ahi zongin, Pasian muhna ah mawhna hi nawn lo hi. Bang hang hiam cih leh, teelsa mite in Pasian adahsak gamtat leh thukham’ phalloh nate a gamta thei nawnlo, mi siangtho vi-ve hi ta uh hi,” ci uh hi.\nHih upna lamdangte pen a nung cianga laithei theology siam a kicite hilhnate bang mah ahi hi. A ki kheltheilo Pasian thukham pen thumaan din mun cih bangin om thei nawnlo-a, mihing khat lungsim puak pen a nungzui ciat in din mun a a koihna bang bek asuak mawk hi. Tua in dinmunte pen ki khel khel ding cihna a suak hi. Tua bang lungsim puak pen mawhnei omlo vantung pan nangawn-a Pasian thukham a palsatna masa pa’ thumuapna pan apiang upna a hi hi.\nMihing nuntak gamtatzia sia leh pha ding pen Sian in laitansa-a a neih khitsa ahi hi, cih upna hangin mitampi in Pasian thukham nial uh hi. Wesleyin thukham langpan(antinmian) siate’ hilh khialnate nial in, Laisiangtho tawh ki lehbulh hi, ci in a lak hi. “Pasian thupha mi khempeuhte mai-ah hong kilak hi.” “Hih in eite Honpa Pasian muhna ah hoih-in a saan tham hi; Amah in mi khempeuh hotkhiat a hih ding nadingin thumaan a theih ding uh a deih hi. Bang hang hiam cih leh Pasian khatbek oma, tua Pasian leh mite kikal ah palai Jesu Khrist bekin mi khempeuh ading (262) hotna hong pia pa khat bek, a om hi,” ci hi. Titu 2:11; 2Tim. 2:3-6. Pasian Kha Siangtho in a khawn khonga hong kipia hi a, mi khempeuh in na saang-in hotna ngah le uh deihna a hi hi. Tua bangin Khrist, “Tua khuavakna in leitunga piang mi khempeuh a vaak sak hi.” Johan 1:9. Mite in gupna a taan theihna pen hong ki pia nuntakna a nial hang uh ahi hi.\nKhrist’ a sih ciangin zehtan thukham leh Thukhampi Sawmte bei khawm hi, cih thu Wesley in a dawn’ kikna ah: “Kamsangte in a gen phat kik-kik Thukhampi sawm a phateng pen Amah in paikhialo hi. A hong paina pen tua susia ding zong hilo hi. Hih thukham a ki susia ngei ding hiloa, ‘vantungah kip takin a om den teci ding ahi hi.’… ‘suang peek tungah agelh loh hangin, leitung a om phetin hih thu a om pah hi a,’ mihingte lungtang tunga ki gelh ahi hi. Piangsakpa khut pana i pusuah lim phet in a ki nei pah thukhun zong ahi hi. Tua baan ah Pasian khutme in khatvei hong gelhsak a, mawhna in mualsak tham ahi ta zongin i lungsim sungah sia-leh-pha i theih laiteng kiphiat siang theilo hi. Hih thukham pen mi nam khempeuhte lakah omden dinga, khang khempeuh leh hun khen tuam in, mun teel tuam neilo hi. Pasian in Pasian a hih lai teng, leh mihing in mihing ahih lai tengin, amaute kikal kizopna ah ki khelthei ngeilo ding ahi hi.\n“Keimah in a susia dinga hong pai ka hi kei hi. A taang tun’ ding a hong pai ka hi hi.’ acih ciangin, dot dot kul loin mite hei gawp-gawp theih loh ding in a tawntung (a nung a mai huam tuak hi) a kipding ahihna, a ki telmuh ak ding a hong pai ahi hi. Thukham a hi bang leh a hi zah ciang laktel in, asaan zia le a zaizia thamlo in, a meeng nonote nangawn a vekpi in siangtho in khatawh kipawl (263) ahihna lakdinga hong pai ahi hi.’” – Wesley’s Works, Sermon 25.\nWesley in thukham leh Lungdamnathu a ki thuhual takpi ahihna a gen hi. “Tua hi a, thukham leh Lungdamnathu pen kizom uh a, pumkhat hi, ci-in i muh ding kisam hi. Thukham in Lungdamnathu ih muhna ding lampi hong kawkkhiatsak khit ciangin Lungdamnathu in eite hong kaai a thukham deihna lel sanga a hoihzawlai dingin hong zui sak hi. Et paak theih ding ah, Thukham in Pasian leh i mihing pihte it dingin lungneem ding, ki niamkhiat ding, siangtho dingin hong ngen hi. Eitie in tua teng hih dingin kicing zo i kisa kei hi. Hi mah hi. ‘Mihing tha tawh ki hih zo lo hi.’ Ahih hangin Pasian in hong khap ki itna hong pia ding a, tua in eite hong ki niamkhiat sak in hong lung neem sak dinga, hong siangtho sak ding hi. Tua thu i up leh Gospel in tua upna bangin hong sem ding a, Khrist neih Gospel i upna hangin thukham-ii dikna i sung ah hong tung ding hi….\n“Thukham gensia in, neupen a hia, a lian pen ahi zongin palsat nadingun mite a hilhte, thukham khempeuh a tawlsaan hia, Khrist um leh zahtaak bang kineih in thukham phiat ding cihse pen thu piang khempeuh laka a lamdang pen leh a diipkuat huai penpen thu ahi hi.Tua bang ahihte pen Khris lungdamna thu-ii gaal lianbelte ahi uh hi. Ama thuphiat sak in Ama vangliatna pahtawi ding cihse pen bel a lam dang mah mah thu ahi mah ve maw! Judas in, ‘Dam maw Topa? ci in a Topa nam in aleh heek’ bang a hi hi. Judas kiang ah acih mah bangin tua bang mi khempeuhte kiangah, ‘Mihing Tapa napna tawh leh heek se na hi hiam?’ ci ngel mah lo ding a hia! Ama sisan thugen a, a Kumpi lukhu lakkhiat sak-in a Lungdamnathu mainawt nading ci-a a thukhamte phiat sak cihse zen pen napna tawh Topa a leh heekna nam mah hilo hiam! Upna thu hilh ci vet na pi a thu mang nuam lo cih zel mawk pen leh Khrist thu hilh a Pasian thukham khat phiatsak, paampaih sak, thaneem sak cih te a ki bang linlian ahi hi. Tua bang ahihte kua mah Pasian’ mawhsakna thuak loin peng thei peuh mahlo ding uh hi.” Wesley in aci hi– Ibid.\n“Lungdamnathu hilhna in thukham bei sak hi,” a ci mite kiangah Wesley in, “Tua pen i nial pah lian hi. Tua in thukham kipatna mong pen mah, mite mawh a phawk sakna (264) pen, a photkhiatna tawh ki lehbulh pah hi,” ci hi. Sawltak Paul in, “thukham tawh mawhna kithei thei hi” ci hi. Tua hi a, “mikhat in a mawhna tel theih kei leh Khrist sisan in a sawp siang ding kisam a hihna ki phawk thei lo ding ahi to leu leu hi….’A ci dam kimlai te ading siavuan kisam lo a, cinate ading bek-in a ki sam hi,’ Topa in ci hi. A ci dam kim lai, ahih kei leh ci dam a kisa kim lai siavuan sap sak ding hai vai lel hi. Amah in cina ahih ki phawk masa dinga, tua cingin nahuhna lungdam phing ding hi. Tua mah bangin a lungsim ah kisapna nei lo, lungsim zaangawp nailote kiangah Khrist va puak mawk ding pen selphona bang hi lel ding hi” ci hi. – Wesley’s Works, Sermon 35.\nTua hi-a, Wesley in Lungdamnathu ahilhna ah a Topa mah bang in “thukham gol sakin, a thupina lakkhia” hi. Pasian piak nasep muanhuai takin seem a, a thaman ding lam en in angak hi. Kum 80 val bang anuntak sungin, kum sawmnga taang bang khualzinna-in zangha, thumaan saanga ama kiangah kiciamna teci hong pang mi tulza-nga val bang a pha hi. Ama nasepna hanga hong kipuahpha, siatna tawh kipelhin a saang zaw-a hong nungta mi bang zah pha hiam cih pen Pasian gam a hotkhiat miteng ki kai-khawm kik-a innkuan khat-a i om ni ma teng a kithei kim zolo ding ahi hi. Ama nuntakna in Khristian khempeuh adingin man a ki seh zolo etteh hoih nuntak ahi hi. Upna leh ki niam khiatna, gimlo tawllo a tha nuam taka sepna, kipiak zawhna, leh Khrist tunga naseempa ki aap zawhnate in tu hun-a pawlpite lak zongah ki mu kik ta hen!\nSee also GC 5: John Wycliffe\nPrev post GC 13: Netherlands le Scandinavia\nNext post GC 15: French Tualgal le Lai Siangtho


timestamp: atn

url: =Tie Me Up Chapter 42 English – Manhwax\nTie Me Up Chapter 42 English\nRead the latest manga Tie Me Up Chapter 42 English at Manhwax . Manga Tie Me Up is always updated at Manhwax . Dont forget to read the other manga updates. A list of manga collections Manhwax is in the Manga List menu.\ntags: read manga Tie Me Up Chapter 42 English, comic Tie Me Up Chapter 42 English, read Tie Me Up Chapter 42 English online, Tie Me Up Chapter 42 English chapter, Tie Me Up Chapter 42 English chapter, Tie Me Up Chapter 42 English high quality, Tie Me Up Chapter 42 English manga scan, January 24, 2021 , manhwax


url: =Nuntaak gim nam ~ Rev. Muana Khuptong :: ZOMI DAILY\nposted on 7 February 2017 at 11:34 am Lomkholna: Article, Biakna\nLeitungah inuntak sungin nuntak gimnam I cihte leh minthanna, vangneihna I cihte pen, sepgimna tawh thaloh kul na hi mawk mate, guai? Ahihhang, gim leh tawl a om tawntung ding cihna bel na hi hetlo zel hi. Ahang bel, thupha I cihte pen sepgimna leh hamsatna I tuah lai nangawn in zong na om hi vaw. Pawlkhat te in, sepgimna leh hamsatna I thuak khit dikdek ciang bek a thupha kingah ding sa kha, na hilo, hamsatna I thuak laitak nangawn a, thupha, lungnopna tak tak aki nei thei na hi mawk dih zen hi vaw!\nChepteh ding a hoih khat, tawldamna leh khamuanna tak tak pen, sepgimna, thalohzawhna, kuhkalna khit ciang a om na hi mawk hi. I Topa Jesuh in bangci gen hiam? I cih leh, “Na semin vangik pua-in a gim mite khempeuh aw, ka kiangah hong pai ta un. Note tungah lungsim tawldamna ka hong pia ding hi. Keima hakkol zamin kisuan un la, kei kiangah hong kisin dih un. Kei pen kiniamkhiatin neem hithiat ka hih manin ka kiangah na tawl uh a dam ding hi” (Matthai 11:28-29) ci in ong cial hi.\nNa ngimna thakhatin lawhcing pah kei leteh zong, kipan kik in la, lungkia ken, na puuk khak leh zong thokik inla, ding kik in. Mihingte zankhuamial sunga khuavak nuai a nuamtaka I nuntak theihna ding a mihaipa cih ana thuak ngam pa Thomas Alva Edison in electric meivak a bulb a bawl lai tak in 1000 vei na lohsam khin hi. Enbel 1000 vei val tak na lohsam (unsuccessful) I cihlai in amah Edison in bel, “Electric bulb sunga meivak bawl na ding a vanzat ahi tua filament tul val te pen, kizang theilo ahih lam ka mukhia hi” na ci leh dih hi.\nLawhsapna a tuat deksuai lo in, kisinna tentan dan in na ngaihsun lel dih hi. 999 vei a sin in na lungkia zen zen leh tuni dong in meivak ki nei nailo kha thei hi. Sawltak Paulu in “Cihmawhna leh cihtheihna a sinsa ka hi hi. Tua ahih manin ka hau a ka zawng zongin, ka vah a ka kial zongin, koi mun koi mun hita lehah a lungkimthei dingin a kisinsa ka hi hi” (Phil 4:14) ci in na gen hi. Lungkia ngei peuhmah loin nungkik ngei lo ding hi hang. Edison in zong nikhat nai 24 mah nei a, en zong nai 24 mah hun a nei hi hang. Zing ciang kipan ning ci lovin, na hoih sep tu mah mah in kipan pah tengtung in. Hun awng free time zat hoih sawm ken la, na hun neih khempeuh ahoih in zang mai le teh nuntak gimna na lampi a apai na hi pah lel hi.\nKamphatna hiam, ahih kei leh thupha I cihte thakhatin neih sawm pah kei in. Thupha detdo, thupha tak tak pen ahih leh ngimna kician leh sepgimna I neih khit tak cing in tua thupha ten ong nung zuih a, khang tampi daih in kicing hi. Zankhat a hauhpak na khong leh thupha “luita khan” I cih te khong pen kiam pah a, khang khat zong daih zo lo hi. Ngimna leh kisak kholhna hoih tak nei mahta se le cin zong sepgimna le hanciamna in a zuih kei leh na sun mang/zanmang sangin zong thupi zo tuan khol lo kha maithei ding hi. Mikang ten zong, “luck happens when preparation meets opportunity” na ci uh hi, maan mah mah hi. Mihau leh mipil I cihte zong mithuak zo te, nasep hanciamte leh micitak te na hi hamtang mawk hi.\nTumging (music) tum siam mah mah a minthang mah mah Beethoven kiangah nupi khatin, “Kampha si cia, hampha lua teh, tumging music siam lua teh, keizong, nang bang a tua bang siamna nei leng ut sam ing ei” ci in gen a, (Beethoven a bil ngong ahih manin khua za pak pak lo hi) “bang e na gen” ci in a dot kik kik ciang in a bilbuk ah tua numei nu in va gen a, a zaak tak ciang in, aman tua numeinu kiang ah, “Topa thupha talent zo hi mah, ahizong in, kei hih dan in nikhat in nai 8 sung kum 40 sung tum in practice le cin siam lel niteh” cih san ziau hi. Leitunga milawhcing leh hampha I sak, I en mah mah te sep bangin sem leng thupha a kingah ding hi mai veh aw.\nPilna nei I cihte pen mi lungkia ngei lo ten a hi mawk hi. Paunak 24:10 “Haksatna na tuah ciangin na lung a kiat leh a ginalo mi na hi hi” ci in na gen hi. Thupil khat in “mi meidoi te a sihma un tamvei pitak a si uh hi” ci hi. Zomi siamsin sangnaupang te aw, hahkat ciatin I mai a I tuah ding thupha te lametna tawh en kawm in lungkia lo in lai hanciam ciat ding hi hang. 21st century ah omta ihih man in nisim nuntakna pen competitive ki demna sang mah mah ta hi. Pilna I neihna ding in laisim hanciam kul a, nasepgim komin zong pilna ki zong thei hi.\nLungkia ngei vetlo in pilna sin ni. Lungke lo a, I sep nak leh payday lohcinna hun ong tung ve ve ding hi. Pilna leh hauhna thupha I neih theih ciatna ding in nahoih sep cimtak lo in sem ni. Laisim hanciam ni. Galati 6:9 phok ciat ni “Tua ahih manin na hoih sepding cimtak kei ni. Lungkia loin i sep nak leh a hun ciangin thaman i ngah ding hi.” I biak Pasian in a simkha khempeuh thupha ong pia hamtang ding hi. Amen!!!\nPrevious: “University of Nottingham Malaysia” ah Refugee te sang kikahthei ~ ZD\nNext: A 9 veina Zosiam Gospel ading thungen khawm ni ~ Rev. Pau Khai


url: =Jeremiah 3:6 ASV/NIV - Moreover Jehovah said unto me in the days of Josiah the king, Hast thou seen that which backsliding Israel hath done? she is gone up upon every high mountain and under every green tree, and there hath played the harlot.\nJeremiah 3:6 ASV/NIV - Online Parallel Bible


url: =MY STORY- The Rebel: ZOMINAMTE' PIANKHIATNA THU ~Rev. Dr. Cin Sian Pau\nZOMINAMTE' PIANKHIATNA THU ~Rev. Dr. Cin Sian Pau\nZOMINAMTE' PIANKHIATNA THU\nAgelh leh akaikhawm: Rev. Dr. Cin Sian Pau\nLeitungah Pasian in, Adam na bawl a tua panin,mihing hong piangkhia ahi hi. Adam tapa uubel Kain in anuapa Abel hong thah ciangin, Pasian in Abel tangin Seth napia hi. Pasian in Adam pen Seth tungtawnin khangsimna na bawl hi. Adam pan Noah khang(tuiciim)dong, khang sawm pha hi. Tuiciim tunkhit ciangin Noahte' innkuan bek suakta ahihman in, leitungmi khang khat bei-in, Noah suan pan khaangthak khat hong kipan kik hi. Noah in tapa thum nei aa, Shem, Ham leh Japhet te ahi hi.\nAsia minamte pu in, Shem hi ci-in,Lai Saingtho siamte'n gen hi. Shem suan leh khakte pen, a ci uh san ngo uh a, atam zaw in Asia Continent ah tengg uh hi. Tua hi a, Shem suan le khak sungpan in, Zomi ihpu ihpa te in, Mongot minam sungpan hong piangkhia, Mongolia minam ahi uh hi.\nKum 1800-1400BC huam sungin, Jo Chief (Zo Ukpipa)in Shansi mualtung gamah khuasaat in, Jo State(Zo Gam)piangsak hi, ci-in, Zo taangthu sungah kimu hi.Kawlgam ih lutma in,Sengam laizang, Yangty leh Khuangho gun kikal ah Mongolia minam te' tawh a ki tenggkhawm ahi hi. Sengam pan in ihpu ihpa te' in, Tibet nazuan uh a, tua lai-ah, sawtpi na tengg uh hi.\nZomite' in, Sengam, Mongolia pan paikhiat khit ciangin, Sengam leh kawlgamgi Hukaung mualkuam ah A.D 400 hunin, tungkhinta hi. Kum zalom 11 hunlai a kigelh, Pagan mualsuang tungah,Zomite' te'nna Zogun kuam zongh na kihel hi. Zomite' in kum zalom 14 pan 19 sungin, Shan, Manipur leh Kawlte' hong dona pan suahtakna dingin Khamtung gam kici, Zogam lam manawhin, damdam in alal kawikawi uh ahi hi.\nUNO thukhensatna DPI/1316-03025 November 1992-9m tawh ki zui-in, Zomite' in kawlgam, India gam leh Bangladesh gamte' ah kikhenthangin tenggkhin aa, leitung minam lakah minam khatin, ki ciamteh khin hi. Tua banah, kum 2001 Unrepresented Nation and People Organization(UNPO)ah zongh menmber khatin kihel khin hi.\nTibet pan lal khia leuleu in,Kawlgamah kilut hi. A.D 800 kumpawlin,Kawlgamah Zomite' ki tengg khin zo hi cih thu kuama nial theihloh ding zahin Shanmite' khangsimna sungah ki teltak in ki ciamteh hi.\nZomite' Khangsimna (Pasian pan)\nYaweh'(Pasian)tapa Adam(Luk 3:38 Adam pan Pasian, Topa Jesu' khaang simna)\nAdam'(4004BC) tapa Kain, Abel, Seth\nSeth' tapa Enoch\nEnoch' tapa Ka-inan\nKenan' tapa Mahalalel\nMahalalel' tapa Jared\nJared' tapa Enok\nEnok' tapa Methuselah\nMethuselah' tapa Lamek\nLamek' tapa Noah\nNoah' tate Shem, Ham, Japheth(Luke 3:36-38)\nShem' tapa Arpaksad (Arfasat zongh kici)\nArpaksad' tapa Shelah\nShelah' tapa Eber\nEber' tate Peleg, Joktan (Joktan in tapa 13 nei,13 napa min Jobab)\nPeleg' tapa Reu (Pian.10:21-31)\nReu' tapa Serug\nSerug' tapa Nahor\nNahor' tapa Terah\nTerah' tate Abraham, Nahor, Haran\nIsacc(2011BC) tate Esau, Jacob (Isaac kici)\nJacob' tate 12 sungpan 11 na Joseph\nJoseph' tate Manasseh, Ephraraim\nEphraraim' tapa Suthel\nSuthel' tapa Birenda\nBirenda tapa Jahat\nJahat' tapa Eleah\nEleah' tapa Tahat\nTahat' tapa Jabadah\nJabadah' tate Suthellah, Ezerah, Headah, Beria, Seerah\nSeerah' tapa Repha\nRepha' tate Telah, Tahan, Ladamah\nTelah' tapa Dokima\nDokima' tapa Jhoram\nJhoram' tate Ela, Khamlai\nEla' tapa Elisa\nElisa' tate Honglai, Shanum\nShanum' tate Darah, Jodah\nDarah' tapa Amihundah\nAmihundah' tapa Eliasamah\nEliasamah' tapa Benainah\nBenainah' tapa Hosea\nHosea' tate' Gunlung, Jehoram, Iskarah\nJehoram' tapa Joshep\nJoshep' tate Himalah, Jhua\nJhua' tapa Kukuah\nKukuah' tate' Hogdoviah, Boazah\nHogdoviah' tate' Noglam, Kimengah, Huglam\nKimengah' tate' Tibe, Barakka\nBarakka' tate' Misingbei, Khasungah\nMisingbei' tate Sulmurah, Kangpha, Tmangpha\nSulmurah tate' Jopha, Bhutta, Huchin\nJopha' tate' Sakem, Lasah, Jacho\nLasah' tate' Luso, Hilel\nLuso' tate' Tirza, Tapua\nTapua' tate' Luza(Luse), Buza\nLuz'(luse) tate' Zo (Jhola,Jo,Cho), Makhirah\nZo'( Jholam, Jo, Cho) tate' Kip Mang, Khin Zo, Lai Do\nKip Mang' tate' Tuah Ciang, Chin Hill\nTuah Ciang' tate' Ni Vang, Sin Te, Lam Lei\nLam lei' tate' Hau Zel, Do Sel, Ciang Khawl\nCiang Khawl' tate' Lei Mang, Ngaih Te, Ciang Tawi\nLei Mang' tate' Kip Mang, Mang Vum, Mang Te\nKip Mang' tate' Naw Phut, Luh Mang\nNaw Phut' tate' Naw Song, Suang Kop\nSuan Kop' tate' Phut Mang, Phut Song\nPhut Song' tapa Kop Siam\nKop Siam' tapa Song Thu\nSong Thu' tate' Sung Mang, Za Khai\nSung Mang' tapa Song Kip\nSong Kip' tapa Kip Siam, To Hin\nKip Siam' tate' Tawm Ging, Gual Nam, Taang Pua\nTawm Ging' tate' Gui Zam, Lam Hang, Mat Vung, Nei lai, Sim Hang, Zom Lun\nBeh leh phung kan nuamte' in Pu Zo panin ei khang tangthu ciat zopding ahi hi.\n(Sia Peter Gin Khan Do' kaihkhop,ZOLUS Journal kum 16 cin Special Issue,No.15,2011 pp.97-100 sungpan kila hi.).\nDr.Vum Son (Zo History)tawh etkak leng,Noah hun langsiah, kibang a, Noah hun pan hong ki lamdang hi.\nNoah' tate' Shem, Ham, Japhet\nJaphet' tapa Tibeto-Chinese\nTibeto-Chinese' tate' Man, Karen, Tibeto-Burman, Tai-Chinese\nTibeto-Burman' tate' Tibeto-Himalayan, Assam-Burman, North Assam-Mishumi\nTibeto-Himalayan' tate' Naga, Sak, Burmese, Zo/Meitei, Jingphaw(Kachin), Lolo\nZo'/Meitei tate' Asho, Sho, Masho, Mizo, Laimi(Pawi), Zomi(Paite)\nZomi' tate' Kip Mang, Cinn Hil\nKip Mang' tate' Nawphut, Naw Song, Song Thu, Sung Mang, Song Za\nHih bangin na ciamteh hi.Khat leh khat kimawhsak nopna hilo in,a kan nuamte in ih etkak theihna ding deihna tawh hongki suaksak khawm hizaw hi.\nSource: EBENEZER MAGAZINE, Malaysia SDA Zomi kum 3 cin(Leather Jubilee), pages: 50-53.\nPosted at http://vungsiankhai.blogspot.in/2014/07/zomi-nam-ni-hong-piankhiatna-taangthu.html\nPosted by Kamzalian Tomging at 21:07


url: =Surprise ~ Zomi Quavadis :: ZOMI DAILY\nposted on 14 June 2020 at 1:09 pm Lomkholna: News, ZomiQuavadis\nLungdam takin ka it mahmah ka zi tawh innah ka ciah uh hi. An neek kuan ciangin ka nu zum kah hong tunga, a kithawi sungin ko nupa in sabuai ah neek ding teng ka koih uh hi. Ka zi pen Zomi mah hi a, ahizongin Zopau in pau thei lo hi.\nKa nu hong lut a, ka zi in na nohset pah a, Mangpau tawh na hopih hi. Ka nu in en guauguau hi. Tua ciangin kei khiangah “Hih maw na zi? Kua mi ahia?” ciin hong dong hi. “Zomi himah!” ciin ka dawng hi. “Zomi hibuang Zopau in pau thei lo cih bang! A bangcia hibangbang inn sungah hong ciahpih na hiam?” hong ci leuleu hi.\n“Nu aw, ka it mahmah ahihna tawh teenpih in hong ciahpih ka hihi. Tua ahihmanin ama theih Mangpau tawh kiho zaw ni!” ka cih ciangin ka nu pen nuam tuak het lo hi. Puam beubau in an ne a, “Hih pen Zomi bangkua sung ahihi. Zopau lo buang pau dang kizangh lo ding hi!” ci ziau hi. Ka dawng nawn kei hi. Ka zi in bel noptuaksa het lo hi.\nAnkham kuan ciangin ka nu in, “Nitaak nai 7 ciang Ice-cream sai ah Ice-cream ne khawm ding hihang! Vai dang na hawm kei un” hong ci hi. “Nu aw, nai 8 ciang cizaw ni! Ko geelsa khat nei ungh. Ka nupa un va vaak pak nungin, tua khit ciangin ih innkuan in na cihna munah Ice-cream ne khawm ni. Hong sawt het lo ding hi ungh” ka cih leh ka nu pen heh lua kisa hong kap dektak liang hi. “Pah malam aw! Kei na nu sangin na zi thupizaw hivaak maw!” hong ci giap hi. “Hi kei veh aw nu! Hong theisiam dih ve!” ka cih hangin ka nu in kamkhat zong pau loin hong pai khiatsan ziau hi.\nAn neek khit ciangin ka zi tawh ka vaak khia uh a, ka hih ding teng uh ka man khit uh ciangin van pawlkhat leiin ka ciah kik uh hi. Ka nu in hong muh ciangin ka zi van tawi pen kawk in, “Ka tapa thalawhsa sum teng neektum sak sawm na hiam? Tu mahmahin ciah pah in!” ciin hawl khia hi. Ka zi in dawng vet loin khitui naptui tawh inn sungah lut a, avan teng kithawi pah hi. Kei zong ka nu naih phei pah in, “Nu aw, a bangci liang na hiam? Ka it mahmah ka zi pen banghangin ong hici bawlsiat sak mawk na hiam? Bang khialhna nei ahiam?” ciin ka dong hi.\n“Na neihsa a ne tum ding bekin na zi hong pai ahihi…” ciin ka nu in thu tampi hong gen hi. “Nu aw, ka zi in tua bang lungsim nei lo hi. Thei nuam takpi na hileh tuni ka va vaakna uh vai hong gen ning. A masa in ka zi pen ei Zomi ahihangin a nulehpa in sihsan baih lua hi. Tua ciangin Mangkangte nupa khat in ta bangin kem uh hi. Zopau a theih lohna pen tua hang ahihi. Tua ciangin tuni ka va vaakna uh vai pen ka zi in naupaai hi.\nNumei maw pasal cih a va en sak hi ungh. Tun na lungdam mahmahna ding khat om hi. Tua pen nu aw, tupa a nei ding na hi ta hi. Tua ciangin ka zi vantawi pen nang aa ding ahihi. Zingciang na Birthday, kum 56 na cinni hi. Tua dinga kong leisak uh ahihi. Hihte kong gen pah nop lohna uh pen nang adingin SURPRISE a suak sak nuam ka hi uh hi…” ka ci hi. Tua ciangin ka nu in, a khitui hong nuul a, “Aw! Hikhong maw!” kah aw tawh hong ciin hong kawi hi.\nTua khit ciangin ka zi khiangah va pai a, “Buahno aw, khial lua ingh! Nong maisak zo diam?” ciin va thuum hi. Ka zi in kap kawm mahin “Hong telsiam ingh. Hong maisak ingh nu aw!” ciin na dawng hi.\nMore: Nainganzi Ciamnuih ~ Zomi Quavadis\nTua khit ciangin a van guansa teng tawh pai khia dingin kithawi a, ka nu in a khut pan lenin “Ka tanu aw, koiah pai sawm na hiam? Hilai na inn hi. Hilai na ciahna ding mun ahihi. Nang tawh, ka tapa tawh, ka tupa tawh ih innkuanin ih omna dinga Pasian hong piak pen hih ih inn ahihi” ci hi. Tua khit ciangin ka nu in ka zi pom in nam a, ken zong amau nih kawi in ka nuta thum un lungdamna luankhi ka nuul khawm uh hi. Zomi Quavadis\nPrevious: Kikhelna leh khantohna a piangsak thukizakna ~ Rev. Thang Van Lian\nNext: Election tawh kisai ngaihsutna pawlkhat gelh lehang ~ Pau Sian Lian


url: =Black Circular Pattern Tokoname Kyusu Teapot 290ml [Stainless Steel Me – Comins Tea\nHome › Teaware : Japan › Black Circular Pattern Tokoname Kyusu Teapot 290ml [Stainless Steel Mesh Strainer]\nBlack Circular Pattern Tokoname Kyusu Teapot 290ml [Stainless Steel Mesh Strainer]\nThis traditional "Tokoname" [see below] Japanese ceramic teapot is specially designed to brew green tea. The word "kyusu" translates as “teapot" and is commonly used to refer to a teapot with a side handle. This beautiful black Kyusu is sourced direct from Tokoname Japan and is perfect for one person. Holding 290ml of tea it has a fine mesh filter over the spout, so that even the finest tea leaves won’t come out. This is especially useful as Japanese teas can contain very small leaf particles.


url: =Tulaai leitung Thuthang Tuamtuam Updates August 28, 2014 :: ZOMI DAILY\nposted on 29 August 2014 at 11:59 am Lomkholna: Khawmpau, Myanmar, News, World, Zomi\nUkraine gam sung Russia gaalkaaap te August 21 luut ta hi ci in President Obama leh NATO uliante in August 28, 2014 ni in genkhia uha, UN security council inzong thukin kikupna khat nei uhhi. NATO leh US te genna ah Russia gaalkaap 1,000 Ukraine gamsung ah tulian in om in Ukraine kumpido tapongte huh uha, 20,000 kiim gamgi ah akigingsa in omhi ci in gen uhhi. Aman mahmahtawh muhtheih ding in lakkhia uh himah leh Russia ten thal nial teitei uhhi.\nIraq gamsaklam a migilo mahmah mihingsa anelo bek Muslim migilo tea hi IS te in Kurdish gaalkaap khat agawltanna uh Video August 28, 2014 ni in khah khia leuleu uhhi. Tua ban ah thahding a akoih uh amimat te uh tampi tak zong lak uhhi.\nSyria gam leh Israel kikaal Golan Height kuam sungteng a kilemna naseem a om UN gaalkaap 43 te amin apuam kitheilo maaituam khamul gaalkaap te tawh tawlkhat akido khitciang khamul ten man hi ci in UN ten August 28, 2014 ni in taangkokhia uhhi. Tua ban ah hi kidona hang in Israel gammi pawlkhat liam uh ahihman Lungdamkohna in Israel ten Syria gaalkaapphual munnih khawng beltung khiatsawm uhhi.\nNi zangpan meitha ngahtheih nading Mandalay kuam teng ah Dollar Awn 480 bei in phualpi nih saat in USA gamte nasep kipanding in Kawlgam kupitawh thukimna suai August 28, 2014 ni in kaaithei ta uhhi. Kawlgam khualum mahmah ahihman in banglokhat suahding uh hita hi. Zanlam ciang Zogam Thaangmual dung a huihpi teng zong banglokhat suahding hanciam ding ahihi.\nLukhat tawh buai luamahmah kahihman in Leitung Thuthang Tuamtuam nisim asuahzawh nading in ahanciam nuam I om hiam? Bangdan in ma ongpan pih nuam na hi hiam? Tpau0001@kctcs.edu September 20 ma ongzasak un. Ongpanpih zoding kuamah aomkei leh, Inn ma lo ma sah mahmah kahihman in Thuthang kikhawlbawl tading hi. Abeisa kum 1 leh kha 8 sungbang kei mimal hanciamna bek ahihman in inn ma loma tampi kisot to in hamsatna lianpi om hi.\nPrevious: A lamdang mihing pumpi thu pawlkhat\nNext: Naupang Mohammed tangthu (ISIS te pattah)


url: =Trina Turk Prisma Push Up Triangle Top in Multi | REVOLVE\nPrisma Push Up Triangle Top\nUnfavorite Trina Turk Prisma Push Up Triangle Top in Multi in Multi\nShare Prisma Push Up Triangle Top in Multi on Facebook (opens in a new window)\nShare Prisma Push Up Triangle Top in Multi on Twitter (opens in a new window)\nShare Prisma Push Up Triangle Top in Multi on Pinterest (opens in a new window)\nShare Prisma Push Up Triangle Top in Multi on Google (opens in a new window)\nRing accents on straps\nSquare charm accents on ties\nRevolve Style No. TT-WX81\nManufacturer Style No. TT4DJ80\nPrisma Push Up Triangle Top in Multi


url: =Covid-19 khit leitung huihnunzia tawmkhat ~ Mung Sian Kim :: ZOMI DAILY\nposted on 10 June 2020 at 9:12 am Lomkholna: Article, Mungsiankim, Politics\nHih pulnatna hangin gamkhat le gamkhat kilawmtatna tawh kisai suakta takin kikawm kizop nate hongkiam ding hi. Ahi zongin European Union sung le gam pawlkhat te ah khualzin gamvakna te thakhat thu in hong khawlsuak pah samlo ding hi. Pulnatna pen hong maimang pah kei aleh hong kipan kikkik theiding ahih manin tua launa-in gam makai te in suakta tak-a khualzin gamvak theina tawh kisai a thukhun te uh hong ngaihsun pha kik ding uh hi.\nBangbang ahi zongin England te’ nusiatna (Brexit) hang in a meima sa Europen Union sung ah kizop kikawmna te hong kiam dinghi. Tuaban ah, sumbawlte in sumbawlna tawh kisai ki khupkhopna (business negotiations), gamhuang kaantan in sumzuak sumleina (trade) le sum meetbawlna (investment) tawh kisai ki thukimna (deals) te a bawlna vuah online le internet te hongzangh semsem ding uh hi. Internet le technology sumbawlpi te ahi Amazon, Google, Apple le Facebook cihte hong hau semsem ding hi. Pilna zonna sangte le univeristy te inzong huihlak (online) panin sintheih ding hong hanciam ding uh hi. Vaksuk vaktoh na te hongkiam ding hi.\nHih Wuhan lungno in leitungbup sumzuak sumleina le sum meetbawlna te zong hong kheel dinghi. Pawlkhatte in hih natna pen leitungbup vanzuak vanleina (world trade system) buaisak-in a meetbawl theih nading-un Sente in gaalvan (biological weapon) khat in a hong bawl’ hi ci-in gen uh hi. Hih upmawh thugen te (conspiracy theories) nawlkhin phot-in Sente’ supzawkna tawm kikum suk lai ni. Leitungbup van bawlkhiat/suahkhiat na phualpi (global supply chain hub) ahi Sen gam pen a tulsawm-a sim company lianpi te le tua company te’ sepkhop pih company dang tampi te’ phualsatna mun ahihi.\nHih pulnatna hangin Nitumna gamte le Japan te’ company lianpite a kihel, company kipawlna lianpi honkhat in Sengam nusia ta hi. Frobes Magazine-a thului atpa khat in, “U.S. company te taikhia ta hi. Vanzuak valeina gaalpi (trade war) aw lungdam kongko hi. Compay tampi paikhiat beh laiding hi, COVID-19 aw lungdam ing,” na ci hi. Kenbel, tua company te Leitaw le Nisuahna kikaal-a gamte (Southeast Asia) ah hong kikhin dinguh ahih manin “Pha kasa, la kasa,” ci-in ka lamlam hi. “Eh! Nakhawl dih o!Tua company te Kawlgam ah hongpai tuanlo pi,” ci-in Kawlgam-a tualgaalte (civil wars) ka haamsiat hi.\nCOVID-19 khit ah leitung pen hong kikhenkham tektek zawding hi. Tua ki khenkhapna pen a diak in America le Sente’ kikaal ah hong lian deuh ding hi. Pawlkhat in bel tumahmah inzong Sente le America te “Asia Model Cold War” a ki mawlmawl ta uh hi ci uhhi. Bangbang hitaleh South China Sea ah Sente hong ki lalsak niloh ding ahih manin Nisuahna lam ah communism pen a suakta gamte’ ading in thu nawngkaai pikhat-in hong omsuak ding hi. Nitumna lam ah a hih leh, Sente’ thuneihna hongkhan semsem ding launa-in, Sente deihlohna (Sinophobia) hongkhang semsem ding hi. A kitawng te leptuahding vaipuak anei UN Secretary General Guterres va hehnep kul in teh. Mung Sian Kim\nPrevious: 2020 kum ih Zogam MP ding kua ihteel tam? ~ Thang Za Tuan\nNext: Myanmar gam mi 3000 Malaysia in puakkik sawm


url: =ZAM Thupuak :: 26 July 2015 :: ZOMI DAILY\nposted on 25 July 2015 at 3:36 pm Lomkholna: News, Newsletter, Refugee, ZAM, Zomi\nUNHCR leh Kipawlna Makaite kimuh khopna\nJuly 23, 2015 ni zingsang nai 9:30 pan 12pm ciang UNHCR-CDU makaihna tawh UN Conference hall ah kipawlna makaite kimuh khopna ki nei hi. Hih kimuh khopna sungah UNHCR-EDU pan pilsinna sangvai leh Malaysia gamah naungek suakte min khumna vai hong hawmsawn thei uh hi.\nUNHCR ciaptehna ah2015Malaysia ah Refugee (kum 18-30) pilna nei pen 44,175 (74%) pha hi.\n2.0% University leh Post University mansa\n0.33% Technical Degree certificate ngahsa\n3% Secondary Education mansa\n68% Pre-school, Primary leh Secondary zo khinsa\n27% Pilna nei, ahizong bang hiam apilna uh kithei lo.\nNgim leh Tupna\nRefugee te’n a sang pilna siamna a sin theihna ding leh amau sungah pilna siamna sin athupitna khangsak semsem ding.\n⦁ 100% khangno te College leh University hoihpen tengah kahsak zo ding\n⦁ 100% khangno te khutsiamna leh kivaak theihna ding nasep khat peuhpeuh sin theihna sangah kha zo ding.\nNasepna huam sung teng\n1. International University of Malaya-Wales\n⦁ UNHCR in International University of Malaya-Wales tawh 18 September in MOU a nuaia bangin thukimna na bawl uh hi.\n⦁ Tulaitak in hih suaihkaaina hangin Refugee sangnaupang 4, IUMW ah sangkah thei uh hi.\n⦁ Tuition Fee pen 30% kikhiamsuk a, tua banah sumbeina dang teng lakpan zong RM2000 kimapsak ding hi.\n⦁ EMGS in a genna ah Refugee sangnaupangte’n a laisim uh a man uh ciangin passport neite tungah IUMW in Graduation Certificate pia ding hi ci hi.\n⦁ Passport nei lo Refugee te’n laisim a zawh khit uh ciangin a mat ngah zah uh laidal in ngah ding uh hi. Certificate piak theihna ding UK a om University of Wales in a vaihawm laitak ahi hi.\n⦁ UNHCR in LIMKOKWING University tawh zong ni 9 December 2014 in MOU na suaikai uh a, tua tawh kizui in thukimna hibang in na bawl uh hi:\n⦁ Refugee 100 khutsiamna sin dingin la ding uh hi.\n⦁ Sam bawldan, Web & Interactive Design, Event Production cihte zong Refugee te sin theih dingin hong uh a, Diploma ngah sak ding uh hi.\n⦁ 100% Tuition fee leh a bei dang teng zong khiam ding.\n⦁ Ahizongin sang kah naupangte pen amau zattawm ding teng amau leh amau kisik ding hi.\n⦁ Refugee naupang 30 la khin leuleu hi. Tuate pen sang kah kipan kuan ta hi.\n⦁ UNHCR in University of Nottingham Malaysia Campus tawh zong ni 1 July 2015 in MOU tawh anuai a bangin kithukimna na bawl leuleu uh hi.\n⦁ Refugee naupangte UNMC ah sangkah thei ding uh hi.\n⦁ July kha in naupang lak na kipan uh a, September kha sungin Degree sin dingte lakna kipan leuleu ding hi.\n⦁ 100% Tuition fee pen kikhiam hi. Ahi zongin amau kisap amau leh amau kisik ding a, kha khat in RM150 bang bei ding hi.\n⦁ Refugee naupang UNMC a sangkahte in a laisim uh a zawh ciangin Zawhna Certificate ngah ding uh hi.\nAdang pawlkhat zong ki hanciam laitak\nPara – Professional Opportunities\n⦁ Tulaiktak Manglai sinsakna (ELCs – English Literacy Class) mun 25 ah kihong hi. Sia 41 in laihilh in, kumcing khinsa mi 498 kah uh hi. Hih pen UNHCR te vaihawm mah ahi hi.\n⦁ SELF-HELP Project in zong kha 3 sung manglai mangpau tawh anhuan meh huan sinsakna leh IT lam siamna zong vaihawm uh a, tualai ah Refugee khangno kum 15-24 kikaal teng kah thei uh hi.\n⦁ Tua sangte a akah naupang hon khat in amau Certificate ngah uh tawh nasep muan huai ngah khin uh hi.\nHih tung a sangte ah kah ding na lunglut a leh ZAM zumpi panin hong vanpih thei ding hi.\nMalaysia ah naungek suakte min khumna\n(Birth Registration in Malaysia)\nI. Normal Registration : Min khumdan ngeina\nII. Delayed Registration : Aziakai minkhumna\nIII. Late Registration : Ahun laplo minkhumna\n⦁ Naungek a suah zawh ni 14 sungin minkhumna akibawl leh sum bei lo hi.\n⦁ Anuai a teng lakah khat peuh in Application (ngetna lai) bawl thei hi.\n⦁ Naungek nulehpa\n⦁ Nulepa tang vaipuak la pen\n⦁ Naungek suahna tawh kisai a tel pen khat\n⦁ Naungek nulehpa (naungek pen zawlta cih bang ahih kei leh).\nI. Normal Registration bawlna ah a kisam laidalte\nNaungek lampan a kisamte\n⦁ Birth registration form,\n⦁ Nausuahna zato pan in Siavuan/Siamahte theihpih/kipsakna laidal,\n⦁ A nu zato akilahna laibu.\nNaungek nulehpa lampan akisam laidalte\n⦁ Naungek nulehpa leh thupuakpa IC/Passport/zato sung lut theihna lai\n⦁ Naungek nulehpa sihna lai\n⦁ Naungek nulehpa kiteenna lai/kikhenna lai.\nTua banah thupuakpa lampan akisam lai pen IC/Passport/zato sung luttheihna lai.\nII. Delayed Registration of Birth bawlna\n⦁ Naungek a suah zawh ni 15 pan 42 kikaal sungah naungek minkhumna\n⦁ Sum piak ding zah RM5.\nIII. Late registration of Birth bawlna\n⦁ Naungek a suah zawh ni 42 khit ciang minkhumna,\n⦁ File lemkikna : RM5, Bawlsakna : RM10, Liausum RM50 sang tamzawlo ding.\nNgetna bawl dingte mi nih val hilo ding\n⦁ Nu/pa leh nausuah a theihpih khat, hih tegel pen naungek sangin a tawm pen kum 15 upazaw himhim ding\n⦁ Naungek nulehpa ding kimu zolo/si ahih leh hih nihte pen naungek tawh kinaina anei hi ding. Kum 21 tungsiah hi limlim ding, naungek sangin a tawmpen kum 15 a upazaw hiding\n⦁ Hih nihte pen Naupang kepna thukhun (Child Protection Act 1991) tawh kituakin kikemsak ding.\n⦁ Ciang Khawl Lun (Sawbua) leh Muan Pi (Ngente) a om kikan laitak.\n⦁ Ai Zam Thang (Khampat), Mang Ngaih Tung (Tualzang) leh Kam Deih Khup (Tuitawh) te kimatna pan kitan khia thei.\n⦁ Thang Sian Mung (Mualpi), Sungai Buloh ah, Zo Nun Thang (Kawlpi), Semenyih Camp ah ki buaipih laitak.\n⦁ Thang Thian Eng (Vangva), UNHCR ah,\n⦁ Thang Sawm Mung (Tuithang), Sg. Buloh zato ah,\n⦁ Zam Pum Mang (Ngalzang), HKL zato ah,\n⦁ No No (Singunau), ACTS ah ki buaipih.\nThalmual khuami, (Pa Thang Khua Kam) Tangpua beh leh Nu Dim Gel Cing te’ tapa, unau 5 lakpan aneu nihnaMark Pau Lam MangMalaysia gamsung a om KLIA thongsung panin July 18, 2015 (Sat) zingsang 3am in KLIA thonginn sung panin hong nusia hi cih thu kiza a kidah mahmah hi.\nSanggampa Pan Thang luanghawm vai khempeuh ZAM-ZSM makaihna tawh Thonginnpi sung panin 23/07/2015 ni in ki lakhia thei a, St. Joseph RC Biakinnpi, Sentul ah biakna ngeina leh Zomi te ngeina tawh dahpihna leh mangpha khakna te lungkim huai takin hun bawlna kinei a, Sunggai Buloh hanmual ah aluanghawm thei hi. Adah akap lungzuang, khua ngai khempeuh, adiakin pianna tunnu leh sanggam teng tawh kibangin Malaysia Zomi zumpi panin ih dahkhawm hi. Topa’ hehnepna hong tungsakta hen!\nZomi League 2015 kipanta ding\nMalaysia a om Zomi te’ makaih pawlpi bulphuh a tukpeng kimawlna Zomi League pen August 2 pan October 11 kikal nipi nisim kimawlna om toto ta ding hi. Zomi pawlpi khat le khat, pawlpi sungah khat le khat lungsim picing tak a kilawmtatna ding lunggulhna hipi pen hi. Anuai a pawlpi teng kihel ding hi.\n02 August 2015 ni kimawl ding Pawlpi teng\nNo. TIME FIELD MATCH\n1. 08:00-09:30 THANGHO MLPP ZEM\n2. 08:00-09:30 LIANDO ZCCM AGAPE\n3. 09:30-11:00 THANGHO ZAC MMC\n4. 09:30-11:00 LIANDO ZCF (Canaan) ICA\n11:00-11:30 Group maan kilaakna leh honpawi bawlna\n1. Malaysia Laipian Pasian Pawlpi (MLPP)\n2. Zomi Ebenezer Malaysia (ZEM)\n3. Zomi Catholic Community in Malaysia (ZCCM)\n4. Agape Puchong (Agape)\n5. Zomi Adventist Church (ZAC)\n6. Myanmar Mission Church (MMC)\n7. Zomi Christian Fellowship (ZCF-Canaan)\n8. Immanuel Christian Assembly (ICA)\nPawlpi tuamtuam pan a kimawlsiam Zomi khangno te thapia ciat ni.\n791-08C01490 791-10C05728 791-09C14922\n354-13C08742 791-09C14821 791-10C08466\n354-10C07556 791-09C12279 791-10C02543\n354-14C12355 354-14C10014 791-10C04609\n791-09C08439 512-04C01654 354-08C00973\n354-09C08035 791-09C05017 791-09C00245\n354-12C00738 791-09C16013 791-10C03089\n354-09C06324 354-11C06188 791-10C05912\n791-10C05945 791-10C04171 791-09C07140\n354-09C07153 791-10C05903 354-09C07571\n354-15C00808 791-09C10876 791-09C15933\n354-09C08356 791-10C05031 791-09C08801\n791-10C03558 354-10C05634 791-09C15740\n791-10C05839 791-10C04641 791-10C00353\n791-10C02125 791-10C18123 791-10C06437\nNa card hong laksak lohna ding na UN tangthu hoihtak theih sawm in la banghun banghun in hong ki dong zong gen theih dingin ki gingsa in om tawntung in.\nUN Card kilak sakte theih ding\nDeih loh pen leh lamet loh penin UN te’n hong samin na UN card hong laksak a leh ZAM zumpi ah hong thei sak un. Lampi a om thei kha hiam cihna hi zaw hi.\n⦁ Klang, Setapak leh Puchong motor sawpna sem ding pasal citak mi 10 kideih. Nasep hun 9am-9m, Omna pia. Khasum 1200. Kizopna ding ‘ 012 367 4665\n⦁ Zomi Christian Assembly (ZCA) in ZAM ading RM50 hong pia ahih manin ki lungdam mahmah hi.\n⦁ Tual Lian Mang (Tuitawh) te innkuan in ZAM ading RM50 hong pia ahih manin ki lungdam mahmah hi.\nPrevious: Pa Lang Khan Thang (Saizang) sihkohna\nNext: Zomi Community Canada Kumcin Khawmpi a (3) veina ah Tha Piak ding sapna


url: =Mi hong muan theihna dingin ~ Hau Za Cin :: ZOMI DAILY\nposted on 31 March 2016 at 7:00 am UTC+9:30 Lomkholna: Article, Hauzacin\nMi khat peuhpeuh tawh ka kituah ciang ka phawkden khat pen mite in hong muang ding hiam cih ahi hi. Ka tuah mipa ka muang ding hiam, hihpa, hihnu mi muanhuai ahi hiam ka cih mah bangin ka tuahpa, ka tuahnu in zong kei pen ‘mi muanhuai’ ahi diam ciin hong sit ciauciau hi. Tua ahih leh i kigen hetloh, i pulak khiat hetloh hangin mihing i kimuh, i kiho, i kinaih ciangin i muanhuai ding leh muanhuailoh ding pen kisit, kientel ihi hi. Lungsim puakzia kitheihsawm cihna hi.\nMi pawlkhat pen i muh cilin hong liak phial ding banga, hong mangngilh ngei nawn kei leh kilawm liang hi. Ahi zongin a taktak in a kilimneih, a kineih, a kibawltawm pak na hi thei hi. Mi pawlkhat pen hong ngailo, hong hopih ngaplo, hong mudah hiphial hiam i cih om a, a lungsim takpi vuah hong it mahmah, hong khual mahmah, hong ngai mahmah na hithei kik bilbel hi. Tua ahih manin mihing lungsim tawng pen tel cihtaka tel dinga kisam thu hi a, a tel theite mipil hi a, a tel theite mi hampha zong ahi uh hi.\nMi lungsim puakzia theihna dingin a mittang et kilkel kul thei a, a gamtatzia pan zong hong kilangkhia thei in, a thugen pan zong kimankhia thei hi. Nang zong mite muan ding, mite hong muan nahih theihna dingin na kilakkhia thei a, mite hong itna dingin na lungsim tawng na pulakkhia thei hi. Hun tampi ah kam tawh kigen khempeuh lungsim puakzia na hikhinlo hi!\nGamtatsiam leh lahkhiat siamdan kibanglo a, lungsim hoihna zong kibawlpha thei hi. Zomi Paunak ah, “Melhoih kibawlpha theilo a, lungsim bel kikhel thei hi” ci hi. Mite hong muanna dingin kuamah ciat nisim, naisim, hun simin i lungsim i puah tohtoh a kisam ahi hi. “Kua mah a siamsa, a pilsa, a cinghsa a piang/suak omlo hi,” cih Zomi Paunak dang zong i nei hi.\nTua ahih leh mite hong muan theihna dingin:\n1. Thumaan ding: Thudik, thumaan gen ding. A dik a maan in gamta ding. Kawi kaihkaihlo ding. Thugen khawng ciang zuau gen selna dinga thu kawi kaihkaih om thei hi, tua bang mite thumaanlo cihna hi. Zuau om kei leh thu tangtakin kigen suak thei a, zuau themkhat a kihel leh melhmelh, thoihthoih, zemzem kul hi.\nAhi bangbang gen suak pahpah leng thu nengkailo hi. Tua manin na kihopihte, na kikholhpihte in hong tel baihna dingin thudik, thumaan mah tawh hopih pah lel in. Na kikholhpihpa in thumaanlo hi cih hong theih khit ciang hong muhna khat kiamsuk pah a, bangzahta in na puahphat sawm hangin hong muhna na bawlphat taktak ding baihlo, hun sawtpi la hi. Tua manin thumaan pah lel in. ‘Khemna’ leh ‘zuau’ kibanglo hi cih phawk tawntung in.\n2. Zahtak bawl ding: Mi khempeuh i hihna ciangciangah kithupisim, kizahtak bawl leng ki ut ciat hi. Kuamah kithuneu bawl, kisimmawh, kineu bawl cih bang ki ut lo hi. Nang na utloh mah bangin mite zong na ut hetlo uh hi. Zawhthawh thu tawh na bawl hangin mangngilh hetlo uh a, amau hun hong tun ciang nang zong hong simmawh kik lel ding uh hi.\nA haute hau denlo, a zawngte zawngdenlo, a liante lian den lo, a niamte niam denlo cih mah bangin leitung pen a kilumletlet hilel hi. Tuni a na tungah guah a zuk loh hang ni khat ni ciang na tunga nisa meipi in liah in guahzu meikai in hong tuamcip veve ding hi.\nTua manin, ‘nang tungah hong kihih ding na ut mah bangin mi tungah zong na hih in’ cih pen mangngilh ngeiloh ding ahi hi. Mite hong hong thukkik loh hang ‘KEN ka thei hi’ a ci vangtunga Pa Pasian om ahi hi. Tua manin mite zahtakbawl, thupibawl, it bawl, ngaihbawl in.\n3. Theisiam ding: Mite lungsim theilopi in ‘tua bang hi inteh’ ci ziau kei in. Nang upmawh banga a ngaihsun dingin tuat ziau kei in. Mihing khat leh khat ngaihsutzia kibang ngeilo hi. Midangte ngaihsutna na theihnop leh amau dot ding ahi hi. Na dot theih kei leh zong a gamtat dan hoihtak in en in, kan in thei in – a mizia na thei ding hi.\nA kamgen, mite a hopih dan, midang tawh a kikholh dan pan en in a mizia na thei ding hi. Midang a gensiasia khat pen nang hong phatphat ding cih um kei in. Midang a phatphat khat in nang hong ko, gensia den dingin ngaihsun kei in. Na ngaihsutna bang hiam ciin tang dot veva pah ding bel hisamlo a, holim in thu tuamtuam genkhawm le uh cin a mizia na thei ding hi.\nTua manin mihing pen kihopih ding, kikhawl ding, holimlim ding – tua hileh kitheihsiamna, kitelsiamna om a, ki itna, kingaihna leh kideihsakna piang pan hi. Vang kingai lia leh taang zong Zophualva bang tutkhawl honuam zaicin a suut khit uh ciang Zodamtui bang gawm ding a leel thei pan uh ahi hi.\n4. Semkhawm ding: Mihing kuamah khattanga nungta thei i om kei hi. A kisamtuahlo kuamah kiomlo hi. Nopni dahni in i kisam tuah ciat hi. No man is an island cih bangin kuamah amah guaka tang teen, ngalkhaat banga tol teen cih bang a om kei hi. Tua manin sepkhop, hihkhop liailiai ding ahi hi. Mite a kisap ciang na huh ding ahi hi. Nang zong na kisap ciang hong kihuh ding hi.\nNa meltheihte bek na huh sawm leh na meltheih omlohna ah nang zong hong huh ding omlo thei hi. ‘Veng leh paam pen gamlapi ah om sanggam u leh nau sangin manphazaw hi’ kici hi. Na veng na paam na huh lecin nang zong na veng na paam in hong huh ding hi. Khual gamlapi ah om na sanggam u leh nau huh ding na ngak leh hong hitheikhinlo thei hi.\nNang zong na sanggam u leh nau bek huh nuam in na veng na paam khual kei lecin, khual gamlapi ah om na sanggam u leh nau in zong amau omna mun ah amau huh ding neilo in singkung bangin khattang na ding ngekngawk kha ding uh hi. Tua manin kikhop ciang sumpi i khiat pen biakinn nei pawlpi te kiangah i piak hilo in Pasian kiangah i piak ahih mah bangin i inn kiim veng leh paam i huh pen mun gamlapi ah om i sanggam u leh naute amau kiim leh kiangate in ana huh theihna dinga lampi a sial ihi hi.\nMihing angsung i theihluat leh eitungah zong mite in angsung hong thei leh nuntak gimhuai mahmah hi. Tua ahih manin kim leh kiang, veng leh paam tawh semkhawm ding, hih khawm ding, kihuhtuah ding, nopna dahna ah kidelh ding, kinusialo ding. Leitungah nopna a tuaklo ding omlo, dahna a tuaklo ding omlo hi hang.\n5. Lungdam ding: Mite hong it hong muan theihna dingin a kisam penpen lakah khat pen lungdam theih ding ahi hi. Lungdam cihcih mai ding ahi hi. Lungdam cih ciang vaki banga mi gensa gengen ding cihna hilo in mite hong huhna khat, mite hong pahtakna khat, mite hong deihsakna khat pen lungdam kohkoh mai ding ahi hi. Lungdam khiallo ding cihna hi.\nAcknowledge, theihpih, phawkpih ding cihna hi. Mite hong sepsak pen theihpih ding, hong deihsakna phawklo a om melmul ding cihbang hilo hi. Tua pen lungdamna hi a, lung dam leh lungsim zong cidam pah hi. Kam tawh pulak ding, gamtatna ah zong lak ding, van leh na tawh genkul ahih leh zong van leh nate zong pia ngam ding.\nNungak melhoih mahmah nih om hi, a khatna nu kiangah, “Na melhoih si e,” a cih leh, “Nong simmawhna hi,” ciin hapkik gawp; a nihna nu kianga, “Na mel hoih hiveh aw,” a kicih leh, “Na takpi maw, lungdam si e” ciziau lel hi! A lungdam zaw nu pen in lungsim bunzaw pah hi. A lungsim hoihzaw ding cih kitheipah a, zong kimuangngampah hi. Lungdam siam ding, acknowledge with a thankful heart hih ding mihing in kisam mahmah hi.\nTua ahih manin mihing pen i kikholh, kimuh, kiho ciangin thudik thumaan tawh kiho in, kizahtak bawl in, itna deihsakna tawh i thanemna khat peuh a om zong kitheisiam in, kihuhtuah in, sepna bawlna khat peuhpeuh ah lungdam kiko tangtang leng i nuntakna hong kilamdang ding hi. Tua hileh ‘zingciang’ pen ‘zanni’ tawh hong kibang nawnlo dinga, kimuanna, kithupibawlna, kihuhtuahnopna, kideihsakna cihte hong khang hiaihiai ding hi.\nKimuang in ki it in kikhual tuah peuh leng leitung tomcik nuntak kuamah kienglo ding hi. Sum zongin nek ding dawn ding tawh i buai kha phial zongin i kimuh ikituah khak ni ciang i maitang sunni taang bang dinga, i kimuh kiho nuam in i naak nuam ding hi. Leitung nuntak nuam dinga nuntak man om bek hilo in manpha mahmah ding hi. Tua zong eite hong bawlpa deihna khat na hi gige hi. Hau Za Cin\nPrevious: Puchong veng lamah LRT Meileng taisak tading\nNext: US gamsung khualzinna pawlkhat – 89\nMinam it ih cih hamsa kei\nMuanpu leh Manno – 14 ~ Hau Za Cin


url: =Malaysia gamsung aom “illegal immigrant” te naseptheih nading E-card kipiading ~ ZD :: ZOMI DAILY\nposted on 25 January 2017 at 10:36 pm Lomkholna: Malaysia, News, Sawltak, World\nMalaysia gamsung aom “illegal immigrants” peemta te naseptheih nadingin kumpi in phalna piading cih Bernama News pan kizasawn hi. Tua naseptheih nadingin apiaksawm uhpen tawmveisung zatpakding “Temporary Card” ahih keileh Enforcement Card (E-card) kiciding hi. Malaysia gamsungah aomsa “illegal immigrants” tepen “legal” takin na aseptheih nadingin avaihawmsawm uh ahihi.\nMalaysia Immigration Director-general Mustafar Ali ngiatin hihvai genkhia ci a, hih E-card pen “Valid Travel Documents” aneinawnlo te adingin tawmvei zattheih pakding “Temporary Verification” ahihlam zong genkhia hi. Hih E-card pen Peninsular Malaysia sung aom Immigration Offices khempeuh ah February 15 ni panin June 30 nidong Application ngetna kibawl theiding cihi.\nImmigration Director-general Mustafar in Press Conference ah zanni in agenkhiatna ah Malaysia pen tulaitak nasemding mi tawmlua “Shortage of Manpower” ahih manin, hih Program akivaihawm ahihlam genkhia hi. Malaysia gamsung ah “illegal immigrants” pen mi 400,000 panin 600,000 kikalbang omding in ki ummawh a, tuate pen hih Program tungtawn in Register akibawlkhit ciangin naseptheih nadingin ki vaihawmding cihi.\nPeninsular Malaysia sung aom Economic Sectors 5 sungteng ah hih gamdangmi te in nasemtheiding uh ci a, tua aseptheih nading Sectors 5 tepen Construction, Plantation, Services, Manufacturing, Agriculture cihte ahihi.\nHih E-card ngahtheih nadingin Agent kisamlo a, adeihte ngiatin Immigration Office ah siauhtheih ahihi. Tuaban ah hih E-card ngahtheih nadingin sum beiloding, amawkna Free in kipiading cihi.\nAhi zongin Register bawlciangin anasepna apute (Employers) te’n azuih uh kulsak hamtang a, tuaban ah Criminal Record neilo, adang Boss te kiangpanin ataikawikawi hilo leh acidam hiding, Health Screening akibawlciang poina aneilo hiding cihte kisamsak cih kiza hi. ZD Sawltak #zomidaily\nPrevious: RM3000 tawh a tanu ii Virginity azuaksak Malaysia nupinu kum 6 thong kiading\nNext: Christian Hymn te’ tangthu: Nang Kong Deih Tawntung Hi


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Social Activists and Public Advocates ✖Remove constraint Subject: Social Activists and Public Advocates Subject Files by subject ✖Remove constraint Subject: Files by subject Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Names McKee, Michael ✖Remove constraint Names: McKee, Michael


url: =Zomi Movie Review: Sian Anglai Ah | My Diary\nChristmas Messge From Felix Lian Khen Thang →\nZomi Movie Review: Sian Anglai Ah\nCope topa hun lai a, Ukpite (Innpite) leh Tapidawte (Christian) kikal thute zong kihel hi. Hih bang thute hel theih nadingin Ukpite’ suan leh khak makaite in phalna a piak manin hih video pen picing tuam mahmah hi. Thangho leh Liando tangthu a lui luang banah Lentonghoih kisilna luita zong kidawksak in I Zo tangthu neihte thel bang hong thosak hi. Tua bek thamlo in Victoria mual zong a kicingtak in kilak hi.\nFilm bawl pen Sia Khup in hong zoptoh jel na ding in thuum leh lamen hang. Bang hang thuum ding I cihleh, I minam ngeina te tuhun khangthak te a ding in kiciantak hong lakkhia in theihna hong guan ahihman in. Bang hang lam en ding, Sia khup in a film bawlte “anglai series” ahihna ah ‘tunnu anglai leh na anglai’ cih I kampaute omlai hi in maw…\nKa theih milmial dawi leh kau toh kisai ki ciantak in hong lak hi. Nidang in ko zong ka huandai uah ‘suangkua’ ka suan ngei uhi. Kau benkhiat na ding cih ciang in ka theilel a kau neite bii le hang thak/tak sa ahihna hong kilangsak a, a keih nu sung pan a pawtkhiat leh ama pumpi ah a lutkikna pen tulai technology zang in hong lakkhiat pen siam sa sese ing.\nPhuisamna a zat a nungak nu samgzang tui in na taikha a nitum ma ngeingei a muhkik kul ahihdan leh Siampu kingaktak gige ahihloh na dawksak kia hilo in Pasian thu in kau hawlkhe thei hi. Leitung leh nna teng tung ah thunei ahihna kilangsak hi. A film ka etlai in hihbang in tawp ngel inte cih upna ka nei mok hi. Hong hi takpi. Ahihhang in hong kisau vei luatna in a nopna dau sak in thei ing. Khitui Gospel Team min a I theih English in Tears Gospel Video Ministry in a bawlkhiat ahihna ah TGVM cih ding a hoih hina pi TVM a ci uhi. Khitui luanna leh khasiatna pen a hang tuamtuam omthei ahihman in Tears toh Gospel khenlo hi ding in um ing. Tua in TGVM cih ding pen TVM cih hong suak hingel ding hi.\nDr JH Cope topa pen Sia Neng Dal in a limcing a, cope topa pau dan I ngaihsut leh Tedim LST kampau ki theisiam hi. Kampau bucing, complete sentence vive in pau se hi. Pha hi, pha hi cih bang hong zat “song lel buang pouh” ciang in ‘nuihzat huai lah lunglut huai’ khat suak hi. Phuisamna toh kisai a Vok muk atna, zuphihna, sisan toh kithoihna a taktak kimu nailo hileh zong muhna kineihloh hi.\nZawl kingaite pen hibang in kici thei uhi “mundang ah na leenglat ding peuh hong phal kei mawk hang ei. A bang ci hiam aw” kei zong “ tuabang seem”. A it theihna deihkhoplo in “a tamzaw in hong itthei leng ci ci lai ing ei. Nang a ka hihloh khak ding ngaihsun ngam vet keng” hong cih ciang in I koitak hiam khat hong dawtkha bang hi,\nA tangval pen kaunei nam na hi citciat se ahihman in khatvei a ngaihzawngnu’ nu hong petkha hi. Suangkhaw pak toh encian pah in, a ci thaksa ahihman in pet a om cih a cianta hi. Ngamatna Ngen (len)toh khuhna; kipuankhia ding in ngen uhi. A tangval pa’n bel a keih lam a theikei hi. I pu I pa gamh teng a luahsuk I hihleh lauhuai leh pilvan huai mahmah ding hitah ei maw cih ngaihdan hong neisak hi. Tua bang in kaunei ahi cih a kitheih ciang in a tangval pen Lou lamah a giak mang dildel hi. A puante lou nasep puan a bang kei deuh a hiven!\nKa pian phung dam tuibang sianglo a, na paal lo lah a himok ing ei ci in lakmai launkhi in a zeel hi.\nA nungak pen ut hetlo himahleh pumzawn in Ni nungzui in pasal a neisak uhi. Ni nungzui pen na haksa thei mah hi inte hibang in damlohna a hong tuak ciang in hibang in kiho uhi. Hi bang toh “bang ci khosak ding I hiam? Hong ngailo lua maw?” cih kampau hong pawt zawzen hi.\nA kiciamna uh khauh lua ahihman in, Galngam dawi pen tua dawi mah in kibawl (kithoih) ding hong kul hi. Laitah theihna hileh zong, lampi dang omlo ahihman in hong hih ngam giap hi. Samzang botkhiat pen nithumni nitum ma in a lu tung ah koih kik ding cih ahi. Nitum ma in a muh keileh a ‘pai’ taktak ding ahihman in a nungak in, ‘na muta hiam’ ci in dot leh muh ding utlua leh hanciamlua ahihman in ‘ Mu naikei deuh ing ei’ a cise hi.\nSih ding ngak a nungaknu gim mahmah ta ahihman in ‘ka nuntakna a bei ma tan hong tawi in maw u Thang ci ngiau hi. Sun ni kei din na khawl aw. Lenmual liamlo aw. Lianu kha phamta ding; lung lau veng ka sen ngaih/tunnu aw, cih hong himok ahihman in Pa Hang hong kipan a, Siampu kiang ah ‘ka tanu hong bum lup sak himok ciai, na phung leh nam hong vat mang ding hi’ng’ a cihleh a zawl, Siampu in, ‘Pasian lungzai in thei in ciai. Kam thum pau leng ding gaw pah ding hite’ ci hi.\nA tawp tung hihthih om nonlo a mangbang tak in a om laitak un Cope topa hong tung geih in. Pasian min in dawi leh kaute hawlkhia in damna a ngahta hi. Hi bang na lamdang a muh ciang in dawi siampu in a sepna nusia hi. Dawi leh kaute paikhe ding a I sung ah Khasiangtho teng ta ahihman in ‘dawi leh kau nei’ cih a om non kei hi.\nPosted on December 22, 2010, in Cimphawng/Tuahkhak teng, Videos and tagged Do Khup, Khitui Gospel, Sian Anglai Ah. Bookmark the permalink.\tLeave a comment.


url: =Khateh ~ Hau Za Cin :: ZOMI DAILY\nposted on 11 January 2016 at 10:25 am Lomkholna: Article, Hauzacin\nKiasak kei leng omlo hi. Kiasak leng bek om hi. Annek ciang kamsung tunglo lei ah a kia teng genna hi. Omkei leh kideih a, om leh lah hoih hi. Nei kei leng ki ut a, hau leng lah kidah hi. A neite ki eng mahmah tuanlo a, a neilo te zong a neihloh uh phamawh a sakloh pawl uh ahi hi. Nu leh pa te in neihloh ding hong sinsak uh a, kihanciam tek hi. Nei eu au leng hong pakta khollo uh a, nei kei leng lah nekkham ciang hong phat tuanlo uh hi. Khateh haute pahtawina kipia cih kiza ngeilo a, a neilo te zong kipahtawi cih kiza tuanlo hi. Hau le hang annek ding tampi leilak ah a kiasak, a sum suak i hih manin i tuacih loh ding kisinsak hizaw hi. Ann zek ding, ann nem ding a kisinsak ihi hi.\nKhateh hau leng nu leh pa sang tutphah nuai a ui leh zawhngeute lungdam zaw hi. Nei kei leng i nuai pan hong to etet uh a, hong kisungsiasak phial cih bangin i omnuamlo sak uh hi. Hong kisuanglahsak mahmah thei uh a, kisuanlah ding bel hi tuan peuhmah kei leh kilawm hi. Cik ciang hong kiasak tam aw, cik ciang saguh bawk leh sa them hong kia tam aw ciin na ngak teta uh a, tua lametna i mangthangsak leh hong huat bawl pah tuanlo napi hong zuallo deuh hi. Khateh neng kia om lo hileh gentehna dingin zong kizanglo kha ding hi. Ui leh zawhngeute zong a thau ding zah in thaulo ding uh a, a khan ding zah in khanglo thei ding hi.\nNeihval ahih loh hangin nek leh dawn kipiakzia namkhat suak a, a kiatsuahpa adingin kiallawhna hilo a, a ngahpa adingin lah nuntak lawhna hi kik bilbel hi. Tua khateh om kei leh a nuaia pen in gil kial thuak dinga, a tunga penin theihpih khollo ding hi. A hi ding bang taka a kipiak tuah uh ciangin a hoih hi a, a kipiak tuahloh uh ciangin khat supna hi a, tua khat supna hangin a dang khat in meetpih hituanlo hi. A lamdang lemgelna hi.\nTuipi sungah whale ngapi in a kam gei ah a bang anneng te hangin ngasa neuzaw tampi nuntak lawh a, tua pen khateh ne mah hi veve hi. Bawngpi kam gei ah nahteh neng a bangte hangin bacteria tampi in nuntakpih a, tuate hangin bawngpi in a valhkhak ann tawh a gilpi sungah a annekte kigawizan in muat a, tua tawh tha ngah in nuntaklawh a, a kamgei a liakliak mah ding na hi mawk hi. Khateh nek dan tuamtuam na om hi. A guksak hilo hi. A val khong a ne zong hilo a, a kituak lianlian dinga lemgelpa lemgelna hizaw hi.\nSalvation Army kici pawlte in mite khateh kaikhawm in tua te tawh midangte panpih uh a, mi tampi in nuntak lawh, hin man omsa, maizumlo in om uh hi. A nei a haute paihmang ding tampi hangin a kisam tampi in noptuampih hi. Khateh mah kici thei dinga a limcit dan kibang veve hi. India ah second hand puan kici a, gam khangtote in gam genthei leh tuahsiat tuak gamte huhna (relief materials) dinga a piak khop uh hi, kici hi. Tua te hangin mi tampi in noptuampih hi. (A taktak in a tamzaw Bangladesh gam huhna dinga kipiate a kizuaksim India hong tungto hih tuak a, i noptuampih hangin nop khollo hi. Ahi zongin foreign puan kisilh lawh a, sialo veve hi.)\nKhuapi pawlkhat ah mite khateh mah ahi lamgei khawngah a ki nusia a deih peuh in a top ding ci a kikoih computers, sofa, beds, laptop, etc kitawm thei a, tampi in noptuampih hi. Lawmte khateh tua bang tuahkhak hun om thei a, i noptuam pih hi. Annek ciang tutphah nuaia uipi gilkial lungsim ding hong ngaihsunsak hi. I kisap khat en i hih pak theihloh i ngah ciang a lungdam huai dan kigen zolo hi.\nEn zong khateh i nei a, mi khateh zong i tawm hi. Khateh i neih ciang miten noptuampih a, mi khateh enzong i noptuampih hi. Khateh neih ding hoih a, khateh neihloh ding kisin zong kiphamawh thei hi. Nek leh dawn neih leh lam ah khateh hau mahmah in, sep ding bawl ding hun ciang khateh haulua kei leng gam leh minam khangto tuam ding hi. Nangmah mah zong khateh khateh hikha niteh.\nPrevious: US gamsung khualzinna pawlkhat – 9\nNext: Babylon luite gei ah… ~ Zomi Quavadis


url: =Singapore gamsung ah a gamtatsia Germany gammi 2 tawsat thuakding :: ZOMI DAILY\nposted on 10 February 2015 at 9:56 pm Lomkholna: News, Sawltak, World\nSingapore gamsung aom SMRT meileng tungah Spray-painting tawh lim asuai Germany gammi 2 te pen mawhmah ung cih Monday ni in pulak khiata ahih manin, mawhnadan thuaktading uh cih Straits Times pan kiza hi.\nTua Germany gammi nihte pen Andreas Von Knorre leh Elton Hinz cih minneite hi uh a, anih un kum 21 tuakbek phapan uhhi ci’n amau ii Lawyer Christopher Bridges in genkhia hi. Hong tungding March 05 niciang in SMRT meileng hawlna ah aguk lutsimna vai zong thukhenna omlaiding a, tuani mahin amahna dan te uh thuakpahding uhhi.\nKumpi neihsa tuabangin bawlsiatna (Vandalism) te pen Singapore gamsung ah kum 3 sung thong ki khiathei a, liausum zong Singapore Dollar S$2000 ki liau sakthei hi. Tuakhit ciangin tawbo lemsiuseu sa in ciingciangduai mahmah tawh tawsat zong 2 vei pan 8 veidong ki pialaiding hi.\nHih Germany khangno te nih ii a Lawyer pa ahi Christopher Bridges in Reporter te tungah agenkhiatna ah tawsat pen 3 vei tuak hiding in ummawh cihzong genkhia hi. Tuazong aki thuumthuum uhciang in hehpihtak in akikhiamsuk mahmah hihtuak laihi.\nNungkum November khasung in MRT meileng khawlna ah hih khangno tegel lutsim in, lim a utbang un na suaigawpmawk uhhi. Kumpi neihsa vantung ah lim phengsuaihna bektawh hilo in, MRT meileng khawlna huangsung ah phalna omlopi in aguk lutsim uh hisawnsawn ahih manin, amawhna uh liansemsem hi.\nAndreas Von Knorre leh Elton Hinz\nSingapore sungah agamtatna uhpen amau ahihlam ki theipaklo a, anih un Malaysia gamsung Kuala Lumpur Airport pan aki mankhiazopan ahihi. Kuala Lumpur International Airport pan Austrlia gam zuanin azinsawm laitak akiman hi a, tuapan in a gamtatsiatna uh ahi Singapore kumpi thuneite kiangah ki puakkikpah hi.\nHih thuthang in ei Zomi te ihphawkding thu tampi honghilh hi. Migam milei ah ihzin ihvak ciangin agammi te gamtat bangin ih omtheih nading, agam thukhun ih zuihpahding thupi mahmah hi. ZD Sawltak\nPrevious: US ah Inn leite’ Theihding Thu Pawlkhat (A theinuam te aading)\nNext: Gi Bang Khen Na ~ Khat Thang\nBang lau pih ding?


url: =Pumpi leh sunglampilna :: ZOMI DAILY\nposted on 28 August 2018 at 11:43 pm Lomkholna: Ihmut&Hauhna, News, Siamsin\nNupi khat thu hong kuppih dingin hong pai hi. Ka pasal tawh ki thutuak thei ngiat kei ungh ci hi. Inn sungah zatding sum kicing zolo ahihman hi ci hi. A ta te hangin sum kisapna tampi om hi. Hih leitungah a kaamsia pen in a ki ngaihsun nupi a hihi.\nKhantoh theih nading omlo ban ah khantoh nading theihna leh pilna a sin hun ding zong nei thei lo hi. Tua bangteng hong gen khitciangin na haksatna pan na suahtak na dingpen na sunglam ah om hi ka ci hi. Hih laibu sungah ka at thute mahbangin nai khat val sung ka kiho uh hi.\nKha 6 a cin khit ciangin tua nupi nu hongpai kik hi. A pasal tawh a kilem dan uh pen lamdang in a zatding sum a kicingin nei bek hilo in a tate zong kepkep kullo in lungdamna tawh a kidimna thu hong gen kik hi.\nTua nupi nu ii a sep thusim pen: a deih leh a piannop banglian in a lungsim mittawh teltak in a muh dingin bawl hi. Tua lim a sungtawng dong a tunciang in lim hi nawnlo in nakhat hongsuak ta hi. Tua lim a taktak hong suak nadingin sepna zong kisam hi.\nA deihna teltak in a theih khit ciangin ka sem thei ding hi ci in upna tawh a sep man in nalianpi sem zo hi. Nupa ki thutuahna pen tehpih omlo hauhna nam khat a hihi. Hih bang a lamdang, akikhel ngeilo ngeina leh na sunglam vangliatna tawh na deih na ngah theihna ding i gegen ding hi.\nNa piannop banglian, na deihna te a neitaktak bangin ki mu in. Na hihna bangin kimu kei inla na utbang in na khamit tawh teltak kimu in. Na sunglam vangliatna in a taktak in hongpiangsak ding hi. Ihmutna le Hauhna/ Siamsin Library\nPrevious: Gam le Nam vai ah – sialdai leh meiphelh nasep\nNext: Zogam Zunkhawm Ni\n29 August 2018 at 3:19 pm\nPumpi le sunglam pilna a gelh kua hi a damna a ngah kua te cih thei nuam tak sing eel


url: =Mi simmawh mahmah meigong tanu “Doctor” :: ZOMI DAILY\nposted on 28 January 2018 at 5:20 pm Lomkholna: News\nZingsang khat pen ka neu apan ka lawm hoih mah2 khat inn ah kava hawh a. Akong uh ka tun in mi kiho bang2 hiam agen uh kaza a keizong lutngam lo in ka dingden a aholimna uh ka ngai masa hi,,\n*Anu’n ka lawmnu ka ngaihmah atanu thu hilhna nei a athugen kazak pawl khat.; “Bawi huai meigong tanu ki thuahpih nawn ken bang mah neih leh lam neilo ahi uh” den ciangin ineih ilam hong enlah ding a ivan uh ahong gu ding tua ban ah apa zong agit loh man a mi’n athah ahi. Apa’n zong adam lai in lawmngaih dang nei a anu’n zong lawmngaig dang nei ahi..na lawm ding dang zong zaw in acih kaza hi.\nA inn sung vua zong lut nawn lo in kapkawm in ka ciah kik hi. Ka lungsimna lua ka inn uh ka tun in ka room ah kei kia in kakap a… Ka nu ahong lut a bawi banghang a kap nahi hiam ci-in hong dong a kanu hilh leng lah kanu lungsim na mah2 ding ahih man in ka gen ngam kei a NU kalu na ahi ka ci mai hi.., ka nu’n zatang hong pia a ka lunat hang hilo ka lungsim nat man a kap ka hih manin zatang kane kei hi..\nKum 8 mi ka hih in kapa tuap Cancer natna in hong sihsan a. Ka nu’n kei hong om pihin tutan lawmngaih zong aneihlam kathei kei hi. Lawmngaih nei leh zong kanu thu ahi kei ata mai2 in kanu om dan ka gensiat ding ahi kei.. banghang a lawmngaih zong neilo pi lawmngaih nei ci a hong gensiat vua ka pa agitloh man aa mi thah ci aa hong gen cih ka ngaihsun a ka lungsimna lua anzog nelo in ka kap2 mai hi…\nKa lawmte ahauh manun kei meigong tanu pen honglau mah2 dan uh ahi… Pasian itna hangin kanu a cidam thei mah2 a ni simin nasem in kuan thei gige hi.. Keizong cidam ka hih manin a buaina omlo in sang kakah thei zel a Pasianin meigongte kisap hong piazel hi.. Ka sangvuah laisiam pen hihna tawh pahtawina kala zel hi..\nSanglam a simding teng ka zota a Doctor sin ka ut aa kanu tawh sum ka neih loh manun kum 1 sung maban mei lo in ka om hi.. Nikhat ,,Ka meltheih ngei loh uh pasal papi khat a hong zak a “bawi Doctor sinnuam cih ka thei a sum naneih loh man un sinthei loin na om cih thu zong kana za aa lungkham ken.. abei zah2 nong ditkik nawn loh ding un ken kong piaksak vek ding ci-in ahona gen a kanu tawh lungdam lua in kakap uhi…\nPASIAN IN MEIGONG TENU TA PANPIH DING HONGSAWL AHI. tua huhna zangin Doctor kongsin aa ka zota hi..Khamtung khua a teng kahih manun Doctor nasem dingin Manila khuapi ah ka nutawh kapai uhi tutan in kanu tawh ka khuasa khawm den uhi..\nDoctor na kum 2 kasemta a ka manga muh ding inzong ka lau meigong te nuta sim mawh mah2 ka lawmnu Nu ka hospital vuah hongpai a kei mah2 in enkhia in a Gilpeng atkul ahih manin kei mah2 in hoihtak in ka at a ahoih theitawp in ka bawl hi…nidang a hong bawldan hong simmawh dan ka mangngilh kei.. ahih hangin Pasian ka itna leh amah kisuan ding ka deih natawh atheilo bangin ka om a aman zong hong simnawh dan teng2 athei veve dingin ka lamen hi..\nLeitung ah mizawng mi hau kua mah simmawh ding omlo ahi azawngte zong zawbg denlo ahaute zong ahau den ding uh cingam ki om lo hi…leitung ah mipil lungsim nei hih ka thugen zakha khempeuh in meigong tagah sim mawhna nei nawn kei le uh ka ut mah2 hi…\nPhilippine gam a Doctor nasem nungak kum 32 a upa Akukia kici nu gelh Huihkhi in Paite pautawh alet Tedim kamtawh kong teisawn ahi hi. The Doctor Testimony, Credit: Huihkhi\nPrevious: Zawlluipa’n nawngkaisak ahih main mopawi bawlma ni 10 kisap in guza dawnziau\nNext: Tagah kepna innmai ah naungek suakcil khat kinusia